text:
Salaysay ni Samuel Allan Esperanza
Manipud idi impalgak ti datdatlag a Babai nga isu ti Immaculate Concepcion agingga iti maudi a panagparangna, adu dagiti napasamak iti groto kasta met ken ni Bernadette.
Unaentayo ti ubing. Kas nadakamaten, managsakit ni Bernadette, ken managsumro ti angkitna. Itoy a panawen, kimmaro manen ti sakitna nga asthma ket kinasapulan nga impan dagiti dadakkelna iti maysa a mineral spring tapno maagasan. Ngem saan a naan-anay a naagasan.
Nupay kasta, iti baet ti kinamanagsakitna, inawat ni Bernadette ti immuna a nasantuan a komunionna idi Hunio 3, 1858, panagpiesta ti Nabendisionan a Sakramento. Iti daytoy nga aldaw, inyukkor ni Abbe Peyramale ti maysa nga iskapula iti tengnged ni Bernadette. Nagtalinaed a nakaukkor ken ni Bernadette daytoy nga iskapula agingga iti pimmusay.
Ngem adu latta dagiti simmarsarungkar ken ni Bernadette tapno pagdamaganda maipapan iti panagparang kenkuna ti Babai iti Massabieille. Uray no managsakit, sinungbatan ti ubing amin a saludsodda a sitatallugod nupay agpaut dagitoy manipud iti agsapa agingga iti naladaw a rabii.
Ken ni Bernadette, maysa daytoy a gundaway a panangtungpal iti kiddaw ti Babai a panagpenitensia. Ibilang ti ubing a maysa daytoy a nakarkaro pay a panagpenitensia ngem iti panagsagabana iti asthma ken nakaro ti pannakautoyna gapu iti kapaut ti panagsalsaludsod dagiti tattao a manginterbio kenkuana.
Kabayatanna, sumagmamano a doktor ken psychiatrists ti nangamiris iti ubing tapno ammuenda ti kinatalingenngen ti panunotna. Ngem iti baet dagiti nainget a panagamirisda, saanda a makaited iti natalged a resulta iti panagamirisda. Sumagmamano kadakuada ti nagkuna a resulta ti “sakit iti utek” dagiti bision a nakitkita ni Bernadette. Iti sabali a bangir, sumagmamano met kadagiti sabali pay a doktor a nangamiris ken ni Bernadette ti nangipeksa iti kapanunotanda a dida iwalin ti posibilidad a resulta ti supernatural a manipestasion dagiti napaspasamak.
Saan laeng a dayta, nagtultuloy latta ti panangsuspetsa dagiti autoridad kenkuana a pinarparbona ti panagparang ti Babai kenkuana tapno makakuarta ti pamiliana. Binutbutengda pay ti ubing a maibalud gapu kadagiti alegasion nga immawat iti kuarta iti panangisalaysayna iti panagparparang ti Babai kenkuana.
Saan a kimpet dagitoy nga alegasion agsipud ta nabatad ti kinakurapay ti pamiliana. Kinapudnona, gapu iti kinakurapay dagiti dadakkelna, agkurkurang ti taraon a maipaunegda. Iti naminsan, naduktalan pay a nangan ti kabsatna a ni Pierre iti tedted ti kandela gapu iti napalalo a bisinna.
Adda pay maysa nga insidente nga idi naammuan ni Bernadette nga immawat iti sensilio ti kabsatna kalpasan nga impatuldo daytoy ti pagtaenganda, mismo a kinuyogna daytoy a napan iti pagtaengan dagiti nangted iti kuarta ket pinaisublina iti kabsatna. Kasta ti kinadalus ni Bernadette. Inkuyogna dayta a kinadalus agingga iti pimmusay.
Ngem iti laksid daytoy, nupay sinursurotna dagiti napaspasamak iti Massabieille, saan a nagkutkuti ti obispo ti Tarbes. Saan a pormal a nangbuangay iti komision a mangimbestiga iti mapapati a panagparparang ti datdatlag a Babai ken ni Bernadette.
Adu met ti nagbaliwan ti groto manipud iti naudi a panagparang ti Babai. Napalawa ti dalan nga agturong iti groto ken nayaramidan iti bato a pagurnongan ti danum manipud iti ubbog tapno ditoy ti mabalin a pagdigosan ken pagkolektaan dagiti tattao iti danum nga ikabilda iti botelia.
Kas nadakamaten, naglasat ti danum iti ubbog iti pannakaamiris ket nupay naiwaragawag a nupay ingget dalus daytoy ngem awanan iti makaagas a ramen.
Ngem adu dagiti insidente a naireport a naagasan babaen ti yiinom wenno panagdigosda iti danum a naggapu iti ubbog.
Maysa kadagitoy ti anak ti maysa a mangmangged nga agtawen iti innem ken naparalisa iti durina.
Intaneb dagiti dadakkelna iti ubbog ket idi nabagkat daytoy sada impaidda a pinunasan, bimmangon daytoy ket nagtaray a napan immarakup kadagiti dadakkelna nga uray la nakalua iti napalalo a ragsakda.
(Adda tuloyna)


c: text/html

text:
SANTA, Ilocos Sur – Imparkingna ti motorsiklona iti sanguanan ti simbaan sa napan nakimisa ngem idi agsubli, intarayen dagiti mannibrong ti luganna.
Iti reportna iti polis, kinuna ni Domingo Ritua y Leones, 59, naasawaan, dati a sangguniang bayan member ken residente iti Barangay Pasungol, ditoy nga ili, nga imparkingna ti motorsiklo a nairehistro iti nagan ni Donna Marie T. Ritua, idi agarup 5:30 ti bigat ti Abril 15 iti sanguanan ti St. Catherine Alexandria Parish
Church ket idi nalpas ti misa, aggawid koman ngem awanen ti lugan iti nakaiparkinganna.
Nagsawar dagiti polis ken nangipatulodda iti flash alarm kadagiti kaparangetda a police stations ngem didan nasapulan dagiti nangitaray iti lugan.#

robotstxt: allowed

filter: keep


text:
SAN EMILIO, Ilocos Sur – Mawarasan dagiti mannalon iti abono iti daytoy a panagmumula iti tabako, segun iti ama ti ili ditoy.
Kinuna Mayor Ferdinand Banua nga inggannuat ti gobierno munisipal daytoy gapu iti kapaliiwan nga umutang dagiti mannalon iti igatangda iti abono ken pestisidio iti panagmulada iti tabako.
Kinuna ti mayor nga aggapu ti maiwaras a bunubon manipud iti pondo ti munisipio.
Inanamongan dagiti empleado ditoy a maipaay laengen ti bonus nga awatenda para iti pannakagatang dagiti abono a maiwaras kadagiti mannalon.
Umawat koma dagiti empleado iti P10,000 a bonus idi napalabas a Disiembre.#


text:
Prepektura ti Fukushima
Ti Prepektura ti Fukushima (福島県 Fukushima-ken) ket maysa a prepektura iti Hapón a mabirukan idiay Rehion ti Tōhoku idiay isla iti Honshu.[2] Ti kapitoliona ket ti siudad iti Fukushima.[3]
Dagiti nagibasaran[urnosen | urnosen ti taudan]
- ^ Nailian a Senso 2010 Dagiti Immuna a Resulta
- ^ Nussbaum, Louis-Frédéric. (2005). "Fukushima-ken" iti Ensiklopedia ti Hapón, p. 218 iti Liblibro ti Google; "Tōhoku" iti p. 970 iti Liblibro ti Google
- ^ Nussbaum, "Fukushima" iti p. 218 iti Liblibro ti Google


text:
Nagsasaruno dagiti naisayangkat a panagtakaw ditoy probinsia iti immuna a dua a bulan daytoy a tawen. Taldiapantayo dagiti sumaganad:
Idi Enero 13, sinerrek dagiti armado a lallaki ti maysa a balay iti Barangay Imus, Santiago, Ilocos Sur ket intarayda dagiti kuarta ken sanikua nga agbalor iti agarup P150,000.00.
Idi Enero 14, tinakawan dagiti armado a lallaki ti maysa a balay iti Barangay Paing, Bantay, Ilocos Sur ket kinasakasda dagiti kuarta nga agdagup iti P145,000, 660 pounds nga agbalor iti aganay P45,000.00, alahas ken napapateg a sanikua nga agbalor amin iti P207,500.00.
Idi Enero 29, natakawan ti balay ti agassawa nga abogado sadiay Barangay Parada, Sto. Domingo, Ilocos Sur. Mapattapatta nga aganay a P100,000.00 ti pateg ti pistol, kamera, laptop agraman ti P5,000 cash nga intaray dagiti mannanakaw.
Iti umuna a lawas ti Pebrero, natakawan ti maysa a balikbayan ket kinasakas dagiti armado a lallaki ti flat screen TV 32”, LG home theaters system, laptop, luplupot, sapsapatos, sandals, agduduma nga alahas ken kuarta a mapattapatta nga agdagup iti sumurok kumurang P250,000.00.
Sabali manen a panagtakaw ti naisayangkat iti Barangay Casiber, Santa a nangitarayan dagiti mannanakaw iti kuarta a P30,000.00 ken kuentas ken singsing nga agbalor iti nasurok a P80,000.00.
Ket itay Pebrero 8, natakawan ti maysa a dati a sangguniang bayan member ket karaman dagiti nakurimes iti balayna ti maysa a flat screen TV nga agbalor iti P25,000.00, Rado watch nga agpateg iti $350, lisensiado nga Smith and Wesson 357, P57,000.00 cash, 2 a military medals, bullet proof vest ken alahas nga agpateg iti P5,000.00.
Ania ti kayat a sawen dagitoy?
Umuna, natured unayen dagiti mannanakaw, awanen ti panangipirpiritda kadagiti polis.
Maikadua, saan a nainget ti panagtsekpoint ken panagpatrolia dagiti polis, barangay officials ken barangay tanod iti lugar a masakupanda.
Maikatlo, adu pay la dagiti armas nga adda iti ikut dagiti tattao, nangruna kadagiti managdakdakes ket dagitoy timaar-aramat iti maisayangkat a krimen.
Kasapulan nga iying-inget ti kapolisan ti panangipakatda iti integrated police patrol system ken agiwayatda kadagiti checkpoint kadagiti rummuaran ken sumrekan iti probinsia, ili wenno siudad. Saan laeng koma nga iti sanguanan ti munisipio wenno police station ta kapaliiwan a saan nga epektibo daytoy a panangmonitor kadagiti agisayangkat iti krimen, kas iti panagtakaw.#


text:
Tuesday, October 24, 2017
COMMUNITY FISH LANDING CENTER, NAPAGSASARITAAN
Cabugao, Ilocos Sur – Naangay ti panagsasarita iti nagbaetan dagiti Mangngalap idiay Barangay Salapasap, Cabugao, Ilocos Sur idi Oktubre 20, 2017 ken dagiti pannakabagi ti Bureau of Fisheries and Aquatic Resources (BFAR)-Region 1 agraman ken ni Municipal Fisheries Coordinator Nereo S. Daproza iti LGU-Cabugao.
Segun ken ni Mr. Daproza a kalpasan iti pannakaangay dagiti konsultasion kadagiti coastal barangay ket manamnama nga iti Barangay Salapasap iti pakaipasdekan ti Community Fish Landing Center ti Munisipio.
Daytoy a proyekto ket maysa kadagiti dua nga impraestruktura ti Fisheries a proyekto a maipasdek ditoy ili a Cabugao ken maysa a cost-effective support component ti BFAR-TARGET (Targeted Actions to Reduce Poverty and Generate Economic Transformation) para kadagiti Fisherfolks iti ili.
Maikadua a proyekto ket iti naipasdek a Municipal Fishport idiay Barangay Salomague, Cabugao, Ilocos Sur. Imbatad ti BFAR a naileppasen ti proyekto iti Municipal Fishport ti ili a Cabugao a pinunduan ti BFAR ken iti Philippine Fisheries and Development Authority (PFDA) ket maisagsaganan iti panagoperarna.
Maipalagip a naangay ti Ceremonial Signing ti Memorandum of Agreement (MOA) iti nagbaetan ti Bureau of Fisheries and Aquatic Resources (BFAR) ken iti LGU-Cabugao iti Administrasion ni Mayor Edgardo “Ediboy” S. Cobangbang, Jr.
Imbagian idi ni Ms. Diona Bedar, Aqua II, ti BFAR iti nasao a signing iti Opisina ni Mayor Ediboy iti Hunio 3, 2015. # (Web In-Action)
Segun ken ni Mr. Daproza a kalpasan iti pannakaangay dagiti konsultasion kadagiti coastal barangay ket manamnama nga iti Barangay Salapasap iti pakaipasdekan ti Community Fish Landing Center ti Munisipio.
Daytoy a proyekto ket maysa kadagiti dua nga impraestruktura ti Fisheries a proyekto a maipasdek ditoy ili a Cabugao ken maysa a cost-effective support component ti BFAR-TARGET (Targeted Actions to Reduce Poverty and Generate Economic Transformation) para kadagiti Fisherfolks iti ili.
Maikadua a proyekto ket iti naipasdek a Municipal Fishport idiay Barangay Salomague, Cabugao, Ilocos Sur. Imbatad ti BFAR a naileppasen ti proyekto iti Municipal Fishport ti ili a Cabugao a pinunduan ti BFAR ken iti Philippine Fisheries and Development Authority (PFDA) ket maisagsaganan iti panagoperarna.
Maipalagip a naangay ti Ceremonial Signing ti Memorandum of Agreement (MOA) iti nagbaetan ti Bureau of Fisheries and Aquatic Resources (BFAR) ken iti LGU-Cabugao iti Administrasion ni Mayor Edgardo “Ediboy” S. Cobangbang, Jr.
Imbagian idi ni Ms. Diona Bedar, Aqua II, ti BFAR iti nasao a signing iti Opisina ni Mayor Ediboy iti Hunio 3, 2015. # (Web In-Action)
Posted by Bayan ng Cabugao, Ilocos Sur at 10:37 AM
Subscribe to: Post Comments (Atom)


text:
Adayo a Daya
Ti Adayo a Daya (Ingles: Far East) ket ti maysa nga a termino iti Ingles a (nga addaan kadagiti nadumaduma a kapada iti sasao ti Europa ken Asia; Insik: 遠東; pinyin: yuǎn dōng; literal: "adayo a daya") kaaduan a mangipalawag iti Daya nga Asia (a mairaman ti Amianan a daya nga Asia), Abagatan a daya nga Asia, ken ti Adayo a Daya ti Rusia (paset ti Amianan nga Asia, a kas ti Siberia)[1] iti Abagatan nga Asia ken sapaminsan pay a nairamraman para kadagiti rason ti ekonomia ken kultura.[2]
Ti termino ket nausar iti Europeano a heopolitikal a diskurso idi maika-12 a siglo, a mangibagbaga iti Adayo a Daya a kas ti "kaadaywan" kadagiti tallo a "daya", iti labes ti Asideg a Daya ken ti Tengnga a Daya. Para iti isu met laeng a rason, ti Tattao nga Insik iti maika-19 a siglo ken ti nasapa a maika-20 a siglo iti panagtawagda dagiti pagilian ti Akinlaud a lubong "Tàixī (泰西)"—kas ti ani man nga ad-adayo ngem ti Arabo a lubong. Ti termino ket saan unay a naus-usar ngem iti napalabas[3] gapu ta nalawlawag kano daytoy a mangibagbaga ti "orientalismo" ti maika-19 a siglo ngem ti Daya nga Asia. Manipud kadagiti tawen ti 1960, dagiti termino a kas ti Daya nga Asia ken ti Oriente ket nagbalbalinen nga immadu a kadawyan.[4] Ti Daya nga Asia ket agtultuloy nga isu ti kadawyan a termino ti midia para iti rehion ita nga aldaw.[3]
Kitaen pay[urnosen | urnosen ti taudan]
Dagiti nota[urnosen | urnosen ti taudan]
- ^ AskOxford: Adayo a Daya
- ^ The 'Far Eastern Economic Review' for example covers news from India and Sri Lanka.
- ^ a b "A menagerie of monikers". The Economist. 7 Enero 2010. Naala idi 9 Hunio 2011.
Remember... the Far East? If so, speak softly. Labels are handy ways of sorting out countries by history or geography. But lazily conceived and out-of-date ones are offensive and misleading.... The "Far East", as East Asia used to be called, is indeed far away from Europe but quite nearby for people who live there.
- ^ Reischauer, Edwin and John K Fairbank, East Asia: The Great Tradition, 1960.
Dagiti nagibasaran[urnosen | urnosen ti taudan]
- Ankerl, Guy (2000). Coexisting Contemporary Civilizations: Arabo-Muslim, Bharati, Chinese, and Western. Geneva: INU Press. ISBN 2-88155-004-5.
- Whitaker, Brian (February 23, 2004). "From Turkey to Tibet". The Guardian.


text:
Iti Day 1, naaramid ti panagtitipon dagiti maseminar iti Early Childhood Care Development Building. Nagpartisipar dagiti Kagawad ti Barangay iti ili ti San Juan ken ti ili ti Cabugao kasta metten dagiti lallaki a nangibagi kadagiti masektoranda ken binayabay dagiti Opisiales ti nasao a dua nga ili nga inyuna ni SBM Vicky S. Serna, Chairman, Committee on Women and Family Affairs iti Konseho Munisipal ti Cabugao.
Kalpasan ti Invocation; pannakakanta ti National Anthem ken iti Ilocos Sur Hymn, nangipaay ti Welcome Remarks ni SBM Vicky S. Serna. Kimmablaaw ken nagyaman kadaytoy a paseminar ti Pinay Caravan 2017 Power nga es-esponsoran ti Provincial Government; Sangguniang Panlalawigan; Gabriela Women’s Party; JCI Vigan; ken Ilocos Sur Ladies for Ryan tapno manayonan iti pannakaammo dagiti umili iti kalintegan ken karbenganda nangruna iti Sektor-Kababaian partikular iti probision ti RA 9262 ( Anti-Violence Against Women and Their Children Act of 2004).
Kalpasan ti Opening Program, nagsarita ni SPM Mika S. Mendoza, Chairman, Committee on Women and Family Affairs iti Hunta Probinsial maipapan iti Personality Development Talk, “Embracing Ourselves”. Kimmablaaw ken nagyaman kadagiti nagpartisipar iti dua nga ili. Kinunana a maiwaywayat daytoy a Caravan tapno maipadanon kadagiti Opisiales ti Barangay ken iti Sektor ti Kababaihan tapno maammuanda iti situasion ken kasapulan dagiti maseknan a sektor mainaig iti panagpandayda iti linteg a mangitag-ay iti karbengan a mainayon a mangpasayaat ti kasasaad dagiti kaprobinsiaanna ditoy 1st District.
Naisaruno a naiyadal ti Anti—Violence Against Women and Children (VAWC) ken ti Legislative Workshop (Part 1) Legislative 101: Your Voice Matters iti kamalmanna.
Nangipaay ti Mensahena ni Mayor Josh Edward S. Cobangbang. Binigbigna a maysa met a napateg a maipasagepsep dagiti kalintegan dagiti babbai ken ub-ubbing ken iti pakaseknan ti pamilia agsipud ta daytoy ti pundasion ti sosiedad.
Dinayawna dagitoy a tignay a mangipaay iti pannakanayon ti kaammuan dagiti partisipantes tapno agserbida a katulongan a mangiwanwan kadagiti umili a mangtunton iti pagsayaatan ti sektorda.
Naited ti Sertipiko iti Pammigbig iti LGU-Cabugao nga idauluan ni Mayor Josh Edward S. Cobangbang iti panangsuportana kadaytoy a programa ti Sangguniang Panlalawigan ken iti Junior Chamber International Vigan, Inc. ken ti Gabriela Women’s Party.
Maaramid ti Day 2 ti nadakamat a seminar iti Munisipio ti San Juan, Ilocos Sur iti Hulio 21, 2017 a parpartisiparan met laeng dagiti nadakamat a sektor. # ( Web In-Action)


text:
San Emilio, Ilocos Sur.Nagbalin nga alarming ti kaso ti dengue itoy nga ili kalpasan a dua ti natay ken immabot iti nakurang 40 ti nabiktima iti uppat a barangayna.
Maigapu iti daytoy, nagbalin nga alarming daytoy ket naisayangkat ti inaldaw a fogging operation nangruna iti barangay Tiagan ken Luancas nga ayan ti dua a natay.
Daytoy ti naammuan kenni Janet Pascua, sanitary inspector iti daytoy nga ili bayat iti panakipatpatang kenkuana.
Iti barangay Lancuas ket immabot iti 18 ti nabiktima ken 1 ti natay kabayatanna iti barangay Tiagan ket 15 ken 1 ti natay, iti barangay Cabaroan ket maysa ken iti San Miliano 1.
“As of now, it is already under controlled,” kinuna ni Pascua idi nadamag no adda pay dagiti simmaruno.
“Nagbalin nga inaldaw ti fogging operation, house to house iti by barangay.”
Innayon ni Pascua a gapu iti ayatda a mapengdan daytoy, agrubbuatda iti 4:30 iti bigbigat tapno makadanonda iti area iti alas singko iti parbangon. Kastanto met laengen iti malem.
“Uray Saturday ken Sunday wenno holiday ket saanmi nga indaen, ayatmi laeng a saan a manayunan ti kaso iti San Emilio.”
Kinunana pay a manipud idi May 15 a nag-inaldawda iti fogging operation. Agraman kadi insayangkatda ti information dissemination nangruna ti panagdaldalus iti aglawlaw a pagbalayan ti lamok.
“Pagyamanan ta full supported ti opisial ti ili, idi nag-requestnak iti funds, naka-purchasekami iti agas, agraman ti krudo ken kasapulan ti transportation.”
Daytoy ti umuna a gundaway a nakapadas ti kastoy a kasasaad ti San Emilio, ket uray ti sanitary inspector ket dina matukod no apay a naaddaanda iti kastoy a kaso.


text:
VIGAN CITY – Nasurok a sangapulo a kaso ti panagtakaw iti motorsiklo ti sanguen ti maysa a baro kalpasan a natiliw bayat a nakalugan iti motorsiklo a tinakawna idi malem ti Hunio 16 ditoy siudad.
Natiliw ni Antonio Rosario y Alcansares, alias Bornoc, 32, tubo ti Bangued, Abra ngem agnaeden iti Barangay 3 ditoy siudad, iti pursuit operation nga insayangkat dagiti polis kalpasan nga inreport ti kaudian a biktimana ti pannakatakaw ti motorsiklona.
Segun ken ni Police Chief Inspector Ernesto Navarro, Jr., OIC chief of police ditoy, nagpulong ni Dominador Rapisura, agtrabtrabaho iti Archbishop Palace, residente iti Pantay Daya, Vigan City, a nakitana nga intaray ti maysa a lalaki ti motorsiklona a nakaparking iti asideg ti Palasio. Idi impakita ti polis iti retrato ni Rosario, nabigbig ti biktima nga isu ti nangitaray iti motorsiklona.
Nagsawar dagiti polis ket nasalamaanda ni Rosario iti Rizal Street ditoy met laeng siudad a nakalugan iti nasao a motorsiklo ket inarestoda sada impan iti police station.
Mapapati nga inannugot ti suspek nga isu ti nangitaray iti motorsiklo ken impalgakna pay dagiti tattao a napanna nangilakuan kadagiti immuna a tinakawna a motorsiklo.
Agdagupen iti sangapulo a natakaw a motorsiklo ti narekobre dagiti polis ditoy manipud kadagiti nangilakuan ni Rosario ket naipanda iti police station tapno maaramat nga ebidensia iti maisagsagana a kaso maikontra iti suspek.
Namnamaen dagiti polis nga ad-adu pay ti marekobreda kabayatan ti agtultuloy a panangimbestigada iti suspek.
Awan pay ti impalgak ti suspek a kaduana nga agtaktakaw iti motorsiklo.
Iti interbiona kadagiti lokal a radio ditoy, kinuna ni Navarro a kangrunaan a puntiria ti suspek dagiti lugan dagiti biktimaenna a sumrek a mapan agtrabaho kadagiti pasdek.
Mapapati a pagsusukaten ni Rosario dagiti partes dagiti motorsiklo a natakawna tapno saan a nadaras a mailasin dagiti biktima.
Segun iti COP, inlako laeng ni Rosario dagiti tinakawna a Dio motorcycle iti manipud iti P1,500-3,000.
Iti Metro Vigan a pakairamanan ti Vigan, Bantay, Caoayan, San Vicente ken Santa ti mapapati a pagdakdakiwasan ni Rosario nga agtakaw kadagiti motorsiklo.
Ngem maysa a biktima a taga-Sto. Domingo, Ilocos Sur ti nagkuna a mailasinna a kukuana ti maysa kadagiti narekobre a motorsiklo.
Kinuna ni Navarro a nakasuan ti suspek iti panagitalaw iti motorsiklo idi pay 2006 ngem nadismis dagiti kasona gapu ta awan metten ti interes dagiti natakawan kalpasan a napasublida ti luganda.
Indagadag ni Navarro kadagiti biktima ti panagmaymaysada a mangipila iti kaso maikontra ken Rosario tapno nadagdagsen ti pannusana.
Iti pannakaisurat daytoy, agdadarison dagiti tattao a natakaw ti motorsikloda tapno mapanda lasinen dagiti narekobre dagiti polis nga inlako ni Rosario.#


text:
Pinag-akem iti opisina
Ti Pinag-akem iti opisina wenno Pinag-akem idiay opisina ket iturong na ti kinabayag ti maysa a tao (masansan a politiko) nga agserbi iti maitudtudo nga opisina.
Dagiti linaon
Reino Unido[urnosen | urnosen ti taudan]
Primo Ministro[urnosen | urnosen ti taudan]
Idiay Reino Unido, ti Primo Ministro ket awan ti limitado na ti beddeng.
Dagiti Debulosion a Pagaywanan[urnosen | urnosen ti taudan]
Ti debulosion a pagaywanan idiay Scotland, Wales ken Northern Ireland ket sabali kadagiti pamay-an iti gobierno a maus-usar idiay Westminister.
Estados Unidos[urnosen | urnosen ti taudan]
Federal[urnosen | urnosen ti taudan]
Idiay Estados Unidos, ti presidente ti Estados Unidos ket nabutosan a saan a dagus iti Elektoral a Kolehio iti Estados Unidos iti uppat a tawen a beddeng.
Estado ken dagiti territorio[urnosen | urnosen ti taudan]
Ti beddeng ti opisina para kadagiti opisial idiay gobierno ti estado ket sabsabali segun kadagiti urnong dagiti batay-linteg ti estado ken linteg ti estado.
Ti beddeng para kadagiti gobernador ti estado ket uppat a tawen iti amin nga estado mailaksid ti Vermont ken New Hampshire; Dagiti gobernador iti Vermont ken New Hampshire ket agserbi iti dua a tawen.


text:
BANTAY, Ilocos Sur – Sumagmamano a lawas kalpasan ti panagtugaw ti kabarbaro a provincial director, imminget ti kampania maikontra iti illegal a panagikut iti armas ken maiparparit a droga a nagtungpal iti pannakatiliw ken pannakaidarum dagiti sumagmamano a naglabsing a tattao.
Iti Sto. Domingo, nasukisok ti pagtaengan ti maysa nga Antonio Golino, 67, naasawaan, mannalon, residente iti Barangay Borobor ket nakakumpiska dagiti pannakabagi ti linteg iti dua a long ken short back shot gauge 12 ken magasin, cal. 22, 5 a magasin para iti M-16 armalite, bala para iti cal. 22 ken 4 a bala para iti cal. 38.
Dua pay a pagtaengan ti sinukisok dagiti polis iti nasao a barangay ngem negatibo ti resultana.
Sinaksian dagiti barangay officials ti panagsukisok nga insayangkat ti 103rd Provincial Police Mobile Group.
Iti Bantay, inaresto dagiti polis ti dua a lalaki iti buy-bust operation nga insayangkatda a nakakumpiskaanda iti ikut dagiti suspetsa ti maiparparit a droga ken marked money.
Tiniliw dagiti polis ni Oscar Tapiceria, 47, residente iti Arnap, San Ildefonso iti asideg ti maysa a paglakuan iti motorsiklo ditoy ket nakakumpiska dagiti polis iti 12 plastic sachet a naglaon iti mapapati a marihuana ken narekobreda ti marked money a P1,000.
Natiliw iti daytoy met laeng nga ili babaen ti sabali nga operasion nga insayangkat dagiti polis ti maysa a Claro Guzman, residente iti Pagpandayan, Vigan City ket nakumpiska iti ikutna ti 3 plastic sachet a naglaon iti mapapati a marihuana ken ti P500 a marked money.
Kabayatanna, naidarumen iti panaglabsing iti Dangerous Drugs Act ken panagikut iti illegal nga armas ni Michael Ragon, 26, naasawaan, agnaed iti Balaleng ditoy nga ili.
Iti raid nga insayangkat dagiti polis ditoy, nakakumpiskada iti cal. 38, 37 a bala para iti cal. 22, bala para iti cal. 38, ken 6 a plastic sachet a mapapati a nagkarga iti marihuana.
Iti pannakaisurat daytoy, nakapupok ti suspetsa iti pagbaludan ditoy nga ili.
Sinuktan ni Police Sr. Supt. Virgilio Fabros ni Police Sr. Supt. Jessie Cardona a provincial director iti Ilocos Sur itay laeng Setiembre 10.#


text:
VIGAN CITY – Dumakdakkel ti masapulan ti Playa de Oro, segun iti mangimaton ditoy.
Naammuan ti Tawid News Magasin a nasurok a P2 milion ti napastrek ti Playa de Oro idi 2013.
Naipasdek iti coastal Barangay Mindoro, paborito dagiti turista a paggianan ti Playa de Oro gapu iti kinaasidegna iti baybay.
Malaksid a nadalus ti puyupoy manipud iti baybay, adda dagiti naipasdek a kubo a pagbuyaan dagiti sangsangaili iti panagpasag ti init iti kabaybayan iti malem.
Naipatakder ti Playa de Oro kas maysa kadagiti economic enterprises ti gobierno ti siudad ti Vigan.#


text:
VIGAN CITY – Maysa a baket ti nabiktima ti manangallilaw a grupo ti babbai a nakapukawanna iti kuarta ken alahasna itay Oktubre 26.
Segun iti kapolisan ditoy, biniktima ti tallo a babai a kameng ti Budol-Budol Gang ni Caridad Santiago Abaya, 53, naasawaan, ken residente iti Barangay Raois, ditoy siudad bayat ti panangurayna iti apona nga agay-ay-ayam iti Fun House a masarakan iti akimbaba a kadsaaran ti Pure Gold, Barangay VIII.
Kanaig daytoy, nagballaag ti kapolisan ditoy ti panagannad dagiti umili kadagiti umas-asideg kadakuada a dida am-ammo nga agitukon kan’ pay idi iti alahas iti nalaka tapno maallukoy ti biktimaenda a manggatang kadagitoy ngem balangkantisda met gayam, nangruna ta agdarison manen dagiti sangsangaili ditoy siudad iti pannakaselebrar ti Raniag Festival.
Iti panangisalaysay ni Santiago, bayat ti panagurayna iti apona nga agay-ay-ayam iti uneg ti Fun House, inasitgan dagiti tallo a babai ket intanggayada a gatangenna ti dua a pedaso ti kuentas nga agbalor amin iti P50,000.00.
Kinuna ni Santiago nga inuyotan dagiti suspek a gatangenna laengen ti alahas iti P30,000.00 agsipud ta kasapulanda unay iti kuarta.
Naay-ayo ni Santiago a manggatang kadagiti alahas ngem gapu ta agkurang ti kuartana, intedna ti balitok a singsingna, sangaparis a balitok nga aritosna, ken balitok a kuentasna nga agbalor amin iti P20,000.00 kas katukad dagiti kuentas nga ilaklako dagiti di nabigbig a suspek.
Iti dayta met la nga aldaw, napan pinaamiris ni Santiago dagiti dua nga alahas iti maysa a pagsaldaan ngem kinuna ti appraiser a peke dagitoy.
Madama ti panagpalutpot ti kapolisan mainaig iti daytoy a pannakabiktima ti baket kadagiti masuspetsa a kameng ti Budol-Budol Gang.
Sabali pay a modus operandi ti Budol-Budol Gang ti panangipakilapda iti maysa a bag wenno karton a napno iti rineppet a kuarta sada italek iti ikut ti biktimaenda. Babaen ti sam-it ti balikasda, maallukoyda ti biktima a mangited iti kuarta ken alahasna kas kasukat ti bag a naglaon iti kuarta. Agtalek ti biktima a mangited iti kuarta ken alahasna gapu ta maibati kenkuana ti bag ngem iti laksid ti pannakaammo ti biktima, nasukatanen ti kuarta iti ginetteng a papel ket matakuatannanto laengen daytoy a pannakalokona inton dinan mauray ti panagsubli dagiti suspek. (Tawid News)


text:
Pagsasao a Wandamen
Ti pagsasao a Wandamen ket ti kadawyan nga inus-usar a nagan para iti maysa a pagsasao nga Austronesio oti Baro a Guinea ti Indonesia, a naisasao iti ballasiw ti tengnged ti Peninsula Doberai wenno Ulo ti Billit. Nupay kasta, dagiti nadumaduma nga agsasao iti dialekto a Windesi ket inbagbagada a ti 'Wandamen' ken 'Wondama' ket mangibagbaga iti dialekto a naisasao iti likmut ti Luek Wandamen. Daytoy ket inadal dagiti nasapa a misionario ken dagiti lingguista manipud iti SIL. Pinasingkedanda a ti pagsasao a kas sibubukel ket tinawtawagan iti 'Wamesa', dagiti dialekto ti Wandamen ket ti Windesi, ken Bintuni.
Dagiti nagibasaran[urnosen | urnosen ti taudan]
- ^ Wandamen iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Wandamen". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
VIGAN CITY – Iti pagbaludan ti nakaikursongan daytoy lalaki kalpasan a tiniliw dagiti polis gapu ta agwarangwarang iti kalsada a nakaiggem iti paltog sadiay Jose Singson Street, Barangay VIII ditoy siudad idi rabii ti Disiembre 2.
Nagresponde dagiti polis iti nasao a barangay kalpasan a nakaawatda iti report manipud iti maysa a residente nga adda lalaki a nakapatnga iti kalsada a nakaiggem iti paltog.
Idi makita ti suspek dagiti polis, imbatona ti paltogna iti laud a paset ti kalsada sana pinanggep ti aglibas ngem kinamat dagiti polis agingga iti naipiskotda daytoy.
Mapapati nga adda bunggoy ni Cariaga a naglugan iti dua a motorsiklo ngem nagsardengda iti tengnga ti kalsada ket inruar ti suspek ti paltogna a maysa a cal. 9mm pistol nga Smith & Wesson nga adda magasinna a nagkarga iti tallo a bala.
Naipatulod ti paltog iti crime lab para iti pannakaeksamenna.#


text:
SAN EMILIO, Ilocos Sur -Nagtignay dagiti opisial ti salun-at ditoy tapno maatipa ti panagraira ti sakit a dengue ditoy nga ili.
Kinuna ni Janet Pascua, sanitary inspector ditoy nga ili, a nagisayangkatda iti inaldaw a fogging operations iti binalbalay nangruna iti Barangay Tiagan ken Luancas, dua a lugar nga addan natay gapu iti dengue.
Naammuan ken ni Pascua a maysan ti natay idinto nga agdagupen iti 18 dagiti nabiktima iti sakit a dengue iti Barangay Lancuas, maysa met ti natay ken 15 dagiti nagsakit iti Barangay Tiagan, idinto a saggaysa ti nagsakit iti Barangay Cabaroan ken San Miliano.
Kinuna ni Pascua a nupay nakontroldan daytoy a sakit, agtultuloy ti panangisayangkatda iti fogging operasions tapno saanen a manayonan pay ti bilang dagiti agsakit iti dengue iti ilida.
Malaksid iti fogging operation, nangisayangkat pay dagiti health officials iti information dissemination kadagiti lumugar, nangruna iti panagdaldalus iti arubayan ken aglawlaw ken panagipattog kadagiti mabalin a pagitlogan dagiti lamok.
“Pagyamanan ta inted dagiti opisial ti ili ti full-supportda,” kinuna ni Pascua idinto nga innayonna nga idi nagkiddaw iti pundo tapno makagatangda iti agas, agraman krudo ken para iti transportasion, dagus nga inted dagiti opisial ti ili kadakuada.
Daytoy ti umuna a gundaway nga agraira ti sakit a dengue iti daytoy nga upland municipality.#


text:
Tuesday, November 11, 2014
MEDICAL EQUIPMENTS, NAITED ITI ILI TI CABUGAO
Cabugao, Ilocos Sur – Indauluan ni Mayor Edgardo “Ediboy” S. Cobangbang, Jr. dagiti Municipal Officials ken dagiti Municipal Health Officers/Personnel a nangimatang iti pannakaisangpet/pannakaidalimanek dagiti Medical Equipments/Apparatus nga inted ti Department of Health (DOH), Regional Office 1 babaen iti panangidaulo ni DOH Regional Director Myrna C. Cabotaje, MD, MPH, CESO III para iti serbisio-medikal ti Municipal Health Office-Rural Health Unit, Cabugao, Ilocos Sur idi Nobiembre 10, 2014 iti sango ti RHU Building.
Nadagup iti 28 Units a klase ti mausar para iti pannakaiyagpang iti serbisio-medikal ditoy nga ili.
Kabayatanna, indauluan pay ni Mayor Ediboy dagiti kakaduana nga Opisiales Lokal a nagbisita kadagiti benneg ti pasdek ti RHU kas iti Immunization Room ken Dental kabayatan a maipapaayan ti serbisio medikal dagiti umili nga immay nagpaagas.
Nakikaysa met da SBM Atty. Bryann Jett S. Pano, Committee Chair on Health, SBM Danny Q. Gazmen, SBM Dr. Jemaima S. Tan-Yee, SBM Benedict M. Savellano, SBM Josefina S. Vallejo, Dr. Bernardino M. De Gracia, Municipal Health Officer ti Cabugao ken ni Mrs. Janet Sison, Public Health Nurse. # (Web In-Action)
Posted by Bayan ng Cabugao, Ilocos Sur at 9:10 AM
Subscribe to: Post Comments (Atom)


text:
India
Nagsasabtan: 21°N 78°E / 21°N 78°E
Ti India (i/ˈɪndiə/), opisial a ti Republika ti India (Bhārat Gaṇarājya),[c] ket maysa a pagilian idiay Abagatan nga Asia. Isu daytoy ti maikapito a kadakkelan a pagilian babaen ti heograpiko a kalawa, ti maikadua a kaaduan ti populasion a pagilian nga adda ti sumurok a 1.2 a bilion a tattao, ken ti kaaduan ti populasion a demokrasia iti lubong. Nabeddengan daytoy babaen ti Taaw Indiano iti abagatan, ti Baybay Arabiano iti abagatan a laud, ken ti Luek iti Bengal iti abagatan a daya, makibingbingay kadagiti daga a nagbeddengan iti Pakistan iti laud;[d] Tsína, Nepal, ken Bhutan iti amianan a daya; ken Burma ken Bangladesh iti daya. Idiay Taaw Indiano, ti India ket asideg idiay Sri Lanka ken ti Maldives; iti maipatinayon daytoy, dagiti Is-isla ti Andaman ken Nicobar ti Indias ket makibingbingayda ti baybay a pagbeddengan iti Tailandia ken Indonesia.
Daytoy ket pagtaengan dagiti taga-ugma a Tanap ti Indo a Sibilisasion ken maysa a rehion ti naipakasaritaan a dalan dagiti komersio ken dagiti nawatiwat nga imperio, ti Indiano a subkontinente ket nainaganan idi para iti komersial ken kultural a kabaknang para iti atiddog a pakasaritaanna.[9] Uppat kadagiti kangrunaan a relihion ti lubong—Hinduismo, Budismo, Hainismo, ken Sihismo—ket manipud ditoy, a dagiti Soroastrismo, Kristianidad, ken Islam ken dimteng idi umuna a milenioCE ken nakatulong daytoy ti panagsukog ti nadumaduma a kultura iti daytoy a rehion. Naininut nga inkapet babaen ken tinurayan ti administrasion iti Britaniko Daya nga India a Kompania manipud idi nasap a maika-18 a siglo ken dagus a nadmistratibo babaen tiu Nagkaykaysa a Pagarian manipud idi tengnga ti maika-19 a siglo, ti India nagbalin a maysa a nawaya apagilian idi 1947 kalpasan ti maysa a panagsagsagaba para iti panagwaya a namarkaan daytoy babaen ti nakappia a resistansia nga indauloan babaen ni Mahatma Gandhi.
Ti Indiano nga ekonomia ket isu ti maika-11 iti lubong babaen ti nominal GDP ken ti maika-3 a kadakkelan babaen ti agpadaan ti kapigsa ti panag-gatang (PPP). Sumakbay ti panagreporma ti naibatay ti paggatangan nga ekonomia idi 1991, ti India kety nagbalin a maysa kadagiti kapardasan nga agrangrang-ay a nagruna nga ekonomia; naipanunutan daytoy a maysa a baro nga industrialisado a pagilian. Nupay kasta, agtultuloy a mangsango kadagiti panagkarit iti kapanglaw, panakaammo ti panagbasa ken panagsurat, corruption, ken di-makaanay a publiko a pannaripato ti salun-at. Maysa naarmasan ti nuklear nga estado ken maysa a rehional a bileg, adda daytoy ti maikatlo a kadakkelan kadagiti buyot iti lubong ken mairanggo a maikasiam ti panaggasto ti milisia kadagiti amin a pagilian. Ti India ket maysa a pederal a batay-linteg a republika a tinurayan babaen ti parlamentario a sistema a binuklan dagiti 28 nga estado ken dagiti 7 a kappon ateritorio. Ti India ket maysa a pluralistiko, nadumadumaan tipagsasao, ken nadumadumaan ti etniko a kagimongan. Daytoy ket pagtaengan pay dagiti nadumaduma nga ayup kadagiti nadumaduma a nasalakniban apagtaengan.
Paammo[urnosen | urnosen ti taudan]
- ^ "[...] Ti Jana Gana Mana ket isu ti Nailian a Kanta iti India, a daytoy ket suheto ti panagbalbaliw kadagiti balikas a palubusan ti Gobierno no adda kadagiti rumsua nga okasion; ken tikanta a Vande Mataram, a daytoy ket adda ti papelna a paset ti pakasaritaan iti panagsagsagaba para iti Indiano a wayawaya, ket nasken kapadpada a mapammadayan iti Jana Gana Mana ken daytoy ket nasken a ti kasasaadna ket kapada." (Konstituente nga Asemblia iti India 1950).
- ^ "Ti kadakkel iti daytoy a pagilian ket suheto a pagsuppiatan gapu ta adda dagiti nagbeddengan a maisuppiatan. Ti gobierno ti India ket inlistana ti kalawa a kas 3,287,260 km2 (1,269,220 sq mi) ken ti dagup a kalawa a kas 3,060,500 km2 (1,181,700 sq mi); ti Nagkaykaysa a Pagpagilian ket inlistana a kas 3,287,263 km2 (1,269,219 sq mi) ken ti dagup a kalawa a kas 2,973,190 km2 (1,147,960 sq mi)." (Bibliotek aiti Kongreso 2004).
- ^ Kitaen pay ti: Dagiti opisial a nagan iti India.
- ^ Ti Gobierno iti India ket ipammateganna a kabeddenganna a pagilian ti Apganistan, a maipanunutanna amin iti Kashmir a kas paset iti India. Nupay kasta, daytoy ket naisuppiatan, ken ti rehion a nagbeddengan ti Apganistan ket tinurturayan babaen ti Pakistan. Taudan: "Ministro iti Panakibiang ti Balay (Departamento iti Panagtaripatu ti Pagbeddengan)" (DOC). Naala idi 1 Septiembre 2008..
Dagiti nagibasaran[urnosen | urnosen ti taudan]
- ^ a b c Sentro ti Nailian a Panakaammo 2005.
- ^ Wolpert 2003, p. 1.
- ^ Sentro ti Nailian a Pannakaammo 2005.
- ^ Ti Warnakan iti India 2007.
- ^ Ministro ti Pannakibiang iti Balay 2011.
- ^ a b c d "India". Internasional a Pundo ti Panguartaan. Naala idi 2012-04-18.
- ^ "Gini Index". World Bank. Naala idi 2 Marso 2011.
- ^ "Human Development Report 2014 Summary" (PDF). The United Nations. Naala idi 24 Hulio 2014.
- ^ Stein 1998, pp. 16–17.
Dagiti silpo ti ruar[urnosen | urnosen ti taudan]
Midia a mainaig iti India iti Wikimedia Commons
Pakaammo ti panagbiahe idiay India manipud iti Wikivoyage (iti Ingles)
- Opisial a website ti Gobierno ti India
- India a naikabil iti The World Factbook (iti Ingles)
- Kitaen ti India iti Proyekto ti Nawaya a Direktorio (iti Ingles)
- Wikimedia Atlas iti India
- Datos ti heograpia a mainaig iti India iti OpenStreetMap
- India
- Dagiti pagilian ti Taaw Indiano
- Dagiti pederal a pagilian
- Dagiti dati a kolonia ti Britaniko
- G15 a pagpagilian
- G20 a pagpagilian
- Dagiti liberal a demokrasia
- Dagiti estado a kameng ti Mankomunidad ti Pagpagilian
- Dagiti estado a kameng ti Gunglo ti Abagatan nga Asia para iti Rehional a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti pagilian ti Abagatan nga Asia
- Dagiti estado ken teritorio a nabangon idi 1947
- Dagiti mankomunidad a republika


text:
STA. MARIA, Ilocos Sur – Nasugatan ti dua a lalaki idi sinapgid ti maysa a kotse ti motorsikloda iti barangay Maynganay Norte itoy nga ili.
Nainaganan dagiti biktima a da Florentino Caba, 47, residente iti Barangay Margaay, Narvacan, Ilocos Sur ken ti kasakayna a ni Rodrigo Leongson, 54, kalugaranna.
Iti inisial nga inbestigasion ti polis, mapapati a ginandat ni Florentino a nangmaneho iti motorsiklo nga RS 100, addaan plaka 3E-2205 a liklikan ti rough road ngem dita metten a nasapgid ti Fortuner a minaneho ni Robert Paet, 44, residente iti Bantay, Ilocos Sur.
Nagsagaba dagit dua iti sugat iti nadumaduma a paset ti bagida ket naitarayda iti ospital.#


text:
CABUGAO, Ilocos Sur – Agbingay ti Balay Taripato ken ti ALS a pakaipanan ti donasion ni Vice Gov. Deogracias Victor Savellano kalpasan nga inawatna ti Ice Bucket Challenge manipud ken ni Gov. Ryan Singson.
Kinarit met ni Savellano da Mayor Edgardo S. Cobangbang, Jr. ken ni Vice Mayor Deogracias Jose Savellano nga agdigos iti sangatimba a timba a nayeluan a dagus met nga inawat ti anakna.
Kalpasan ti pannakabuyat ni ub-ubing a Savellano, kinaritna met ti sibubukel a sangguniang bayan, SB secretariat ken department heads ti munisipio, ken amin a barangay captain iti ili.
Maysa a wagas ti Ice Bucket Challenge nga inyussuat ti ALS Foundation tapno magun-od iti awareness ken pakaur-oran iti pondo para iti ALS, maysa a neurodegenerative disease a mangapektar iti nerve cells iti utek ken spinal cord.
Proyekto ni Vice Gov. Savellano ti Balay Taripato a pakataraknan dagiti lallakay ken babbaket nga awanan iti kakabagian a mangkita kadakuada.#


text:
VIGAN CITY – Addan pamendision ni President-elect Rodrigo Duterte iti panangidaulona kadagiti amin a gobernador iti sapasap a pagilian, daytoy ti impakaammo ni Ilocos Sur Governor Ryan Singson itay nabiit.
Kinuna ni Singson a dayta ti impatalged kenkuana ni Duterte idi binisitana daytoy iti Davao City idi Hunio 4.
Innayon ti gobernador nga iyur-urayna laengen ti pormalidad a pannakadutokna iti umuna a panagmimiting ti Governors’ League inton Hulio 21.
Segun ken ni Singson, imbaga kenkuana ni Duterte ti panangadalda no kasano a dagiti nadumaduma a probinsia ket mabenepisiaran iti babaen ti pederal a porma ti gobierno.
Maysa kadagiti inkari ni Duterte bayat ti panagkampaniana ti panagbalin ti porma ti gobierno a pederal.
Baluarte latta dagiti Singson ti Ilocos Sur iti napalabas a nasional ken lokal nga eleksion a naangay idi Mayo 9.
Awan ti kinasango ni Governor Singson iti panagpailayonna a gobernador.
Uray ni Bokal Jeremias Singson ket unopposed iti panagtarayna a bise gobernador.
Aglaplapusanan met ti butos ni Vice Governor Deogracias Victor Savellano, katugangan ti gobernador, iti panangibalatna ken ni Bokal Christian Purisima para iti kinadiputado iti umuna a distrito ti Ilocos Sur.
Iti Vigan City, awan ti nakaitured a nangsango para mayor ken ni Konsehal Juan Carlo Medina, anak ni Mayor Eva Marie S. Medina a saanen a nagkandidato pay ta naungpotnan ti maikatlo a terminona.
Kangatuan met iti butos kadagiti nagpaidasig a konsehal ti Siudad ti Vigan ni Janina Medina-Fariñas, sabali pay nga anak da Medina.
Sabali pay a Singson, ni John Patrick nga anak ni Vice Governor-elect Jerry Singson ti nailayon a konsehal ti Vigan.
Iti maikadua a distrito, no boksing koma, di pay nagling-et ni nagpailayon a Diputado Eric Singson a nangiluges iti kinasangona.
Nailayon met ni Dr. Ericson Singson a mayor ken ni Vice Mayor Alfonso Singson Singson.
Nabutosan pay a konsehal ni Kristelle Singson-Martinez, anak ti kabsat ni Congressman Eric.
Ngem kadakkelan a nangawis iti imatang dagiti umili ti Ilocos Sur ti panagkandidato ken panangabak ni dati a Governor Luis “Chavit” Singson a kas konsehal iti ili a Narvacan.
Nupay kasta, nailayon iti puestona ni Narvacan Mayor Zuriel Zaragoza idinto a nabutosan a bise mayor ni Fayinah Zaragoza, agpada nga anak da NTA Administrator Edgardo S. Zaragoza ken Charito S. Zaragoza, kabsat a babai ni Congressman Eric.#


text:
Ni Jaime M. Agpalo, Jr.
Maysa kadagiti tinawen nga intay sursuroten ken palpaliiwen ti Man Asian Literary Prize. Manipud idi 2007 a pannakabuangayna, makaparaniag iti mata ta adda latta Pinoy a karaman iti longlist ken/wenno iti shortlist. Pilipino pay ketdi ti nangabak iti grand prize idi 2008, ni Miguel Syjuco. Mangipaneknek iti literary excellence, ti kabaelan ni Pilipino a saantayo a paudi no maipanggep iti literatura. Saan a naggudeng a makibalubal kadagiti higante ti panagsuratan a kas kada 2012 Nobel Prize in Literature Mo Yan, ni nalatak la unay a Haruki Murakami ken dadduma pay a mabigbigbig a nobelista iti Asia.
Eksklusibo laeng a para kadagiti taga-Asia ti pammadayaw. Tallopulo ket uppat a nasion (34) kadagiti limapulo a nasion (50) iti Asia ti naayat a makiparpartisipar: Afghanistan, Bangladesh, Bhutan, Cambodia, East Timor, India, Indonesia, Iran, Kazakhstan, Kyrgyzstan, Japan, Laos, Malaysia, Mongolia, Myanmar, Nepal, North Korea, Pakistan, Papua New Guinea, Philippines, Singapore, South Korea, Sri Lanka, Taiwan, Tajikistan, Thailand, The Maldives, The PRC of China (karamanen ti The Hong Kong or Macau SAR’s), Turkey, Turkmenistan, Uzbekistan ken Vietnam.
Manipud idi 2007 a pannakabuangayna, tinawen a mairaman dagiti Pilipino iti longlist ken/wenno shortlist a kas kada Jose Dalisay, Jr. idi 2007; ni Lakambini Sitoy, Ian Casocot, Alfred Yuson, ken Miguel Syjuco idi 2008 (grand prize winner iti daytoy a tawen); Edgar Calabia Samar, Clarissa V. Militante, Mario I. Miclat, R . Zamora Linmark, Eric Gamalinda idi 2009 ; ken ni Criselda Yabes idi 2010.
Mangipaneknek a saan nga agpaudi ni Pilipino no maipanggep iti salisal iti literatura. Saan nga aggudeng a makibalubal kadagiti addaanen iti narangrang a nagan saan laeng iti pagilianna no di pay iti lubong.
Idi 2011 ken 2012, awan ti napili a Pilipino iti longlist ken/wenno shortlist. Idi ngamin tawen, 2010 a nagbaliw iti pagannurotan ti panagpili, dagiti laengen nailibro ti pagpilian; saan a kas iti napalpalabas a tawen a dagiti saan pay a naipablaak a manuskrito ti kualipikado nga entry. Ti grand prize winner ti mangiyawid iti $30,000 a premio; $5,000 ti mapan iti tranlastor (no adda).
Ti rigatna, agpatingga laeng metten iti 2012 nga agisponsor ti Man Group, maysa a British alternative investment management business nga agpateg iti US$68 billion ken addaan iti 1,700 nga empleado iti sangapulo ket lima a nasion iti sangalubongan.
Gapu itoy inwaragawagen dagiti mangmanmanehar ti pasalip a maksayan ti badiet ti Man Asian Literary Prize iti $100 million. Agbirbirok itan dagiti mangimaton itoy a pasalip iti pagtaudan iti pundo iti sumaruno a tawen. Ket no saanda a makabirok, ania ngata ti sumaruno a mapasamak?
Makapakudkod met iti saan a nagatel a teltel ken tumilmon iti napilpilit gapu iti makeltay a ganas ken gagar nga agtaray, a makilinnumba iti dana ti literatura, ngem gayam iti ngalay ti dalan, agngangabit nga agtinnag iti teppang? Sapay koma ta saan a mapasamak ti pannakaisardengna.
Ti Man Asian Literary Prize ti kangrunaan a mangipapaay iti pammadayaw kadagiti amin nga Asiano a mannurat iti literatura.
Iti panagsuratan iti literatura babaen ti English wenno babaen ti translator ket makuna a saan a paudi ni Pilipino a kas iparangarang dagiti napili a longlist/shortlist ken pammadayaw nga inyalatna iti daytoy a pasalip.
Maibilang a kalatakan ken numero uno a literary prize iti Asia ti Man Asian Literary Prize, a mangitaktakder ti dayaw ken sirib ni Asiano no literatura iti pagsasaritaan.
Kalatakan agsipud iti pannakairaman dagiti mabigbigbig a mannurat nga Asiano a makidanggay ken makisalip. Awan iti literary prize a pakakitaan iti kastoy a mangitandudo iti laing ni Asiano.
Bareng a, no agtultuloy daytoy, ket saan koma a mapasamak ti aripapa a namungay iti panunotmi, ta no bilang kasta, kaslan nagpatayok iti ullaw a nakapinpintas iti tayabna, nabannayad ngem iti iduduprak ti napigsa nga angin nagkulpa metten. Sapay koma ta saan nga agsardeng.
Adu dagiti nalalaing a mannurat a Pilipino, iti man English wenno iti Filipino wenno iti kabukbukodan a dila. Iti panagkitami, saan laeng a kinakurang iti suporta ti dakkel a laktawen no di pay ket kinaawan ti pangiruaran a pasalip dagiti sinurat. Saan a kas iti sabali a kontinente a dakkel ti suportada kadagiti mannuratda, saan laeng a panagbasa kadagiti gapuanan no di pay ket nagtubo a kasla uong-agadu dagiti pasalip a mangited iti engganio a mangpalubos ti essem ken kabaelan iti panagsuratan iti literatura.#


text:
Martial Law Claims Update: Tarabay iti panangala ti claims
Ti SELDA — NORTHERN LUZON
www.nordis.net
Alaen dagiti kualipikado a claimants dagiti cash cards iti kaasidegan a branch ti Landbank iti pagnanaedanda nga inkabilda iti aplikasion.
Ited laeng ti Landbank ti cash card ti claimant no maipakita/maited ti claimant dagiti sumaganad: 1) Acknowledgment Receipt, inted ti claims board idi nagsubmitar ti aplikasion para iti reparasyon idi 2014 ken 2015; 2) Notice of Resolution ken xerox copy daytoy; 3) Maysa a valid/government issued identification card (ID); 4) Maysa a 1×1 a ritrato a maidekket iti form ti Landbank
Segun iti regulasyon ti panagdeposito nga usar ti cash card, P100,000 laeng kada bulan ti mabalin a maideposito iti maysa a cash card. Ti sinno man a claimant ti makaawat ti nasurok P100,000 ket mabalinna a pilien a maideposito ti balanse ti parsial a pinansial a reparasyon babaen ti sumaganad: 1) Ikabil iti account babaen ti binulan a panagdeposito iti saan a lumabes iti P100,000 agingga makompleto ti kabuklan a gatad ti parsial a pinansial a reparasyon; wenno
2) Ti cash card ket madeposituan ti P100,000. Mabalin nga ideposito iti personal a savings account ti claimant iti Landbank (no adda) wenno mabalin a manglukat iti baro a saving account iti Landbank. Ti account number ket ited iti board iti kabiitan a panawen tapno maideposito ditoy ti sobra a gatad ti pinansial a reparasyon.
No natay ti biktima wenno representante ti pamilia a nagsubmitar ti aplikasion, agsubmitar ti death certificate ti aplikante ken dokumento a pammaneknek iti relasion ti isukat a representante ti pamilia ti biktima. Kasapulan met ti Special Power of Attorney ti dadduma pay a tagatawid ti natay a biktima/aplikante.
Para kadagiti kasukat wenno substitute claimants a kabilang iti 4,000
Segun iti Paunawa Bilang 5 ti claims board (Hunio 15, 2017), temporaryo a sinuspinde pay ti Landbank ti panangited iti cash cards. Dagiti immuna a 4,000 eligible claimants ket addaanen ti cash cards. Ti maapektaran ti suspension ket dagiti sumukat kadagiti claimants kas “substitute” (gapu ta natayen ti claimant). Tapno saan a mataktak ti panagited ti pinansial a a reparasyon kadagiti substitute wenno kasukat ti claimant, suhestiyon ti board nga aglukatda ti personal a savings account nga addaan ATM iti Landbank.
Kasapulan nga ipakita iti Landbank dagiti sumaganad: 1) Masya a valid government ID;
2) Acknowledgment Receipt (inted ti claims board idi nagsubmitar ti aplikasion); 3. Dua a pidaso a 1×1 wenno 2×2 a ritrato. Dumawat ti kopia ti Savings Transaction Information-1 (STI-1) iti Landbank. Ipatulod iti HRVCB (secretariat@hrvclaimsboard.gov.ph) ti kopia ti STI-1 ken Acknowledgement Receipt babaen ti email. Daytoy ti usaren ti HRVCB tapno maideposito ti pinansial a reparasyon.
Nayon nga iskedyul ti claims/cash cards ken branch ti Landbank
Cordillera Region
HRVCB Series 1 No. 20, Hunio 13: Ilagan, German S. – Baguio Naguillian Road; Leones, Felipe C. – Bangued Taft Street
Region 1
HRVCB Series 1 No. 20, Hunio 13: Galleng, Magdalen A. – Laoag JP Rizal Street; Raval, Quirino A. – Laoag JP Rizal Street; Viernes, Alfredo S. – Laoag JP Rizal Street
Region 2
HRVCB Series 1 No. 20, Hunio 13: Pinaroc, Florentino Z. – Solano National Highway; Hunio 14: Patawan, Mary Jane P – Sanches Mira Nat’l Highway. # nordis.net


text:
STA. LUCIA, Ilocos Sur – Gapu iti saan a madagdagus a pannakaitarayna iti ospital kalpasan a kinagat ti uleg, saanen a naisalakan ti biag ti maysa a residente iti Barangay Lubong, Sta. Lucia, Ilocos Sur.
Pimmusay ni Avelino Macayan, 37, residente iti Patpata, Candon City gapu ta nagwarasen ti gita iti bagina idi maipan iti ospital.
Segun kada Cesar Gambala, uliteg ti biktima, ken ti kabsatna a ni Rogelio Macayan, napanda sinimpa ti talonda iti Barangay Lubong, ditoy nga ili ket nakagat ti biktima iti uleg a naggian iti uneg ti tubo a binagkatda.
Naipan nga umuna ti biktima iti maysa a mannandok sakbay a naitaray iti ospital.#


text:
NARVACAN, Ilocos Sur – Maysa a rurog ti lalaki ti nasarakan iti maysa a waig iti Barangay Aquib ditoy nga ili idi Agosto 10.
Naammuan a kalpasan nga nga inreport ni Barangay Captain Aurelio Garces ti pannakadiskubre ti nasao a rurog, nagturong dagiti polis iti nadakamat a lugar tapno beripikaranda ti report.
Ngem malaksid iti asul a brief ti bangkay, awanen ti pakabigbiganna ta naisinan ti ulona ken nakaron ti panagrupsana.
Taktakuaten ti SOCO team nga indauluan ni P/Supt. Jose B. Wacangan no biktima ti foul play ti bangkay.#


text:
VIGAN CITY – Mapapati a short circuit ti nakagapu iti pannakauram ti maysa a dormitorio iti Quirino Boulevard, Barangay Tamag ditoy siudad idi malem ti Nobiembre 5.
Agarup kagudua ti oras sakbay a nadepdep ti apuy a nanguram iti uppat kadsaaran a dormitorio a kukua ni Pedro Marzan iti Barangay An-annam, Bantay, Ilocos Sur ken imatmatonan ni Alvin Marzan y Fontejon, 21, baro, ken residente met laeng iti nadakamat a barangay.
Iti pakpakauna nga inbestigasion, nangrugi ti uram iti agarup 1:10 ti malem iti Room 2 iti maikatlo a kadsaaran sa nagwaras kadagiti kaabayna a kuarto.
Awan ti naan-ano iti uram, segun ken ni City Fire Marshall Floro Obredo.
Saan pay met nga ammo no mano ti balor dagiti nauram.#


text:
Itay nabiit, naawis ti imatangmi ti maysa a makaparay-aw-makapariribuk a damag: maysa a bassit a katangriban nga isla iti Bay of Bengal ti inalun-onen ti agpangpangato a level ti baybay. Naminpinsanen a nalneb iti danum ti New Moore Island iti Sunderbans, kas panangkumpirma ti maysa a propesor iti maysa nga unibersidad iti Calcutta.
Ti makaparay-aw iti daytoy a damag: nabayag a pagin-innagawan ti pagilian nga India ken Bangladesk a tagikuaen daytoy bassit a poro. Aganay 30 a tawen ti pagriririanda ngem saanda a narisut ti problema. Ita, linamuten ti danum ti poro. Naarinebneben ket saanton a pulos a lumung-aw.
Ti nakaay-ayat iti daytoy a damag, ti nakaparsuaan ti nangrisut iti problema dagiti dua a pagilian a dida nasolbar iti naunday a panawen.
Ngem ti makapariribuk iti daytoy a damag ti pannakapatalged ti nabayagen a dakdakamaten dagiti sientista nga epekto ti global warming.
Ibalballaag dagiti sientista a no saan a malapdan ti ibabara ti lubong, agrunaw dagiti iceberg iti Newfound Land ken Canada ken ice sheets iti Antartica ken iti North Pole. Saantayon a dakamaten ditoy nga iti panaglunag dagiti yelo kadagitoy a lugar, agbalinda a rinibu a tinoleda a likido ket iti ititiponda iti kabaybayan, saan a maigawid ti ingangato ti level daytoy a mamagpeggad kadagiti nababa a pagilian nga agtungpal iti pannakapukawda iti mapa ti lubong.
Ti pannakaarinebneb ti poro a pagiinnagawan ti India ken Bangladesk ti mangpatalged iti am-amaken dagiti sientista a mapasamak gapu iti global warming.
Kadagiti napalabas nga isyo ti Tawid News Magasin, naibinsabinsamin no apay a bumarbara ti lubong. Kangrunaan a makagapu ti umad-adu a konsentrasion dagiti greenhouse gases iti atmospera.
Napateg dagiti greenhouse gases kas iti carbon dioxide, methane, water vapor ken nitrous oxide iti pannakapatalinaed ti pudot iti daga. Natural ti kaaddada iti atmospera. Ngem gapu iti aramid ti tao, naparnuay dagiti sintetiko a gas a kas iti chlorofluorocarbons (CFCs), hydrofluorocarbons (HFCs) ken Perfluorocarbons (PFCs), ken sulfur hexafluoride (SF6) a a nangrugit iti tangatang ken nangdadael iti balanse a konsentrasion dagiti greenhouse gases iti atmospera.
Dakamatentayo ditoy dagiti kangrunaan a pagtaudan ti polusion a mangrugrugit iti atmospera: dagiti asuk dmanipud kadagiti planta ken paktoria, kadagiti sasakayan a kas kadagiti dyip, kotse, trambia, tren ken bus ken kadagiti agtaud kadagiti alikamen iti moderno a panawen a kas iti spray, refrigerator, aircon, uging, lana ken panagkaingin ken panagpuor iti bulbulong iti arubayan.
Adda pagsasaotayo, dakes amin a sobra. Kasta ti mapaspasamak iti atmospera ti lubong.
Marikriknatayon ti epekto ti ibabara ti lubong: sobra a tudo, tikag, layus, nagpipigsa a bagyo, ken pannakalneb dagiti nababa a lugar iti lubong.
Ita ta nasapa pay, agriingtayon, kailian! Agtignaytayon a mangsaluad iti Ina a Daga. Maymaysa daytoy a pagtaengantayo ket no agtultuloy latta ti panagabusotayo kenkuana, awan duadua a maungkaw ti amin a nabiag ditoy rabaw ti Daga.#


text:
Naruay a pada a konsumers ti mangkontra ti agdama nga eksperimento ti Ilocos Norte Electric Cooperative maipanggep ti baro a sistema a panagbayadan ti electric bills. Ti dati, mabalinmon ti agbayad insigida ti konsumom iti koryente no umay ni Apo meter-reader/bill collector dita pagtaengam wenno pasdek negosiom.
Ngem itan, saanen. Masapul nga inka agbayad ti bills mo kadagiti naituding a Bayad Centers ditoy syudad wenno poblasion ti ili kas koma dita Savemore, Western Union ken dadduma pay a business outlets dita lugaryo. Adda pay bayadam a sabali a lima a pisos a kas service fee tunggal agbayadka ti bills mo kas agpatak iti resibo nga awatem.
Nayon nga istorbo, taktak ken gastos ti plete wenno gasolina no adda luganmo ti parnuayen daytoy a sistema. No masulit ka nga agpa-sentro wenno agpa-ili, itantan mo ti agbayad. No naliputan ka ti due date, adda surcharge. Bale agsublitayo kadaydi kadaanan a sistema ti panagbayadan ti bills. Segun ken ni INEC board president Rey Lazo, eksperimento laeng kano daytoy ngamin problema ti INEC management dagiti dakes nga aramid ti dadduma a meter-readers/bill collectors (pwera de los buenos) a saan mangiyapunte wenno mangi-remit kadagiti cash collections da.
Kas man la narabaw daytoy a rason. Dakkel ti pammatimi nga ad-adu pay laeng ti bilang dagiti honest bill collectors ngem dagiti rinuker. Ti ikkis ti kaadduan: Ibasura ti nasa-o nga eksperimento ket isubli daydi dati a sistema ti panagbayadan ti electric bills! Kas tay dati: Ag-meter reading ni Apo INEC collector, pindutenna tay gadgetna, rummuar tay statement of bills, no adda kuartamon agbayadkan. Awan ti adu a sinsa-o kalpasan nga inawatmon ti resibom. Kasta ti epektibo ken napartak a sistema.#(jun ramos guiang)


text:
Simmaganad ti naangay a Cutting of Ribbon ti nasao a pasdek ti barangay babaen ti panangaramid ni Mayor Edgardo “Ediboy” S. Cobangbang, Jr. a binayabay ti sapasap a naitallaong iti nasao nga okasion ti barangay.
Iti panagsarita ni Brgy. Captain Sadac, pinagyamananna ken kadagiti kalugaranna iti Gobierno Munisipal nga idauluan ni Mayor Ediboy ti pannakaipatakder ti baro a Barangay Hall-da.
Kimmablaaw ni Mayor Ediboy kadagiti lumugar ken mangisursuro ti dua a pagadalan (high school ken elementaria) ti barangay a nakipaset iti cutting of ribbon. Pinagyamanan pay ti Alkalde Munisipal iti reggetda a lumugar iti pannakaadda kadaytoy a pasdek a mangipakita iti agtultuloy a panagkakammayetda a manggun-od kadagiti kaibatoganda a serbisio ken proyekto tapno manaynayonan pay ti progreso a natun-oyanen iti barangay iti agdama.
Nakikaysa met ken ni Mayor Ediboy da Vice Mayor Danny Q. Gazmen, SB Member Benedict M. Savellano, ABC President, Brgy. Captain Teddy U. Soller ken SB Member Carlos V. Sison.
Nasangaili pay da Mr. Jeremy Seguban, Brgy. Captain Fermin Sarinas, Brgy. Captain Bernardo Salom ken Municipal Agriculturist Mrs. Zenaida S. Andrada ken dagiti kakaduana iti DA-LGU.
Kalpasan ti ababa a programa, napagsasanguan ti naisagana a pangaldaw iti sango ti Barangay Hall ken Multi-purpose Building ti Barangay Turod. # (Web In-Action)


text:
Tuesday, February 6, 2018
PAYAO PROJECT, NAI-TURNOVER ITI 10 NGA ASOSASION TI MANGNGALAP ITI BARANGAY DACLAPAN
Cabugao, Ilocos Sur – Naangay ti pannakai-turnover ti Payao Project kadagiti Recipients (10 nga Asosasion) ti mangngalap iti dua a barangay: Barangay Daclapan ken Barangay Namruangan iti Pebrero 6, 2018 iti Barangay Hall, Barangay Daclapan, Cabugao, Ilocos Sur.
Indauluan ni Mayor Josh Edward S. Cobangbang ti nadakamat a turnover ken inimatangan dagiti Kameng ken Opisiales ti Pederasion ti mangngalap iti ili a Cabugao nga idauluan ni Presidente Magno Carbonel iti pannakaiyawat dagiti nadakamat a ramit-pagkalap (sag-innem a fishing gears ken sag-dudua a drum kadagiti asosasion).
Nangipaay ti Mensahe ni Mayor Josh Edward S. Cobangbang. Kimmablaaw ken nagyaman. Dinakamatna ti agtultuloy a napintas a kammayet dagiti Asosasion ken iti LGU ken kadagiti maseknan nga Ahensia kas iti DOLE tapno insegida a maaksionan dagiti kalikagumda.
Binagi ni Mr. Emmanuel H. Hagad, Head, DOLE, Ilocos Sur ti nangted iti Overview ti proyekto. Dinakamatna a napaadda dagiti proyekto maigapu iti proposal ken counterpart ti LGU-Cabugao nga idauluan ni Mayor Josh Edward S. Cobangbang. Innayonna a no napintas ti pannakaiyimplimentar dagitoy a naited a ramit ket manayonanto manen iti ad-adu a proyekto a pagimbagan dagiti mangngalap.
Nagsarita met ni Barangay Captain Charlie Somejo ken ni Mr. Fidel Ancheta, Presidente ti New Daclapan Fishermen Association. Anag ti mensaheda iti nalaus a panagyamanda kadagitoy a naited a proyekto babaen iti DOLE ken iti Counterpart ti LGU-Cabugao.
Nakikaysa ni SBM Danny Q. Gazmen; ABC President Thaddeus “Teddy” U. Soller; Municipal Fisheries Coordinator Nereo S. Daproza ken ni Mr. Edgar S. Balangatan iti nadakamat a turnover ceremonies. # (Web In- Action)
Posted by Bayan ng Cabugao, Ilocos Sur at 3:05 PM
Subscribe to: Post Comments (Atom)


text:
Pagbasabasa ti web
Ti pagbasabasa ti web ( Ingles: web browser wenno browser ) ket maysa a pangipakat a sopwer para iti panagala, panagipresenta ken panagdaliasat kadagiti pakaammo a rekurso iti World Wide Web. Ti maysa a pakaammo a rekurso ket nainaganan babaen ti maysa a Agpapada a Panaginagan ti Rekurso (URI) ken mabalin pay a maysa a panid ti web, ladawan, video wenno dadduma pay a pirgis ti linaon.[1] Dagiti silpo ti web nga adda kadagiti rekurso ket mangpakabael kadagiti agar-aramat ti nalaka a pangdaliasat kadagiti bukodda a pagbasabasa kadagiti maikabagian a rekursor. Ti pagbasabasa ti web ket mabalin pay a mainaganan babaen ti maysa a pangipakat a sopwer wenno programa a mangpakabael kadagiti agar-aramat a sumrek, mangala ket kumita kadagiti dokumento ken dadduma pay a rekurso iti internet.
Urayno dagiti pagbasabasa ket nangrunada a naipanggep a mangusar ti World Wide Web, mabalin pay dagitoy a mausar makaala kadagiti pakaammo nga inted babaen dagiti server ti web kadagiti pribado a network wenno dagiti papeles dagiti sistema ti papeles.
Dagiti kangrunaan a pagbasabasa ti web ket ti Chrome, Firefox, Internet Explorer, Opera, ken Safari.[2]
Dagiti nagibasaran[urnosen | urnosen ti taudan]
- ^ Jacobs, Ian; Walsh, Norman (15 Disiembre 2004). "URI/Resource Relationships". Architecture of the World Wide Web, Volume One. World Wide Web Consortium. Naala idi 30 Hunio 2009.
- ^ "Browser". Mashable. Naala idi 2 Septiembre 2011.


text:
SEAL OF GOOD GOVERNANCE. Aw-awaten ni Cabugao Mayor Edgardo S. Cobangbang, Jr. ti Seal of Good Local Governance ken ti Seal of Child-Friendly Local Governance manipud ken ni DILG Acting Provincial Director Agnes A. de Leon iti simple a programa a naangay iti uneg ti opisinana idi Pebrero 24, 2016. Binayabay dagiti hepe dagiti nadumaduma a pagopisinaan ti lokal a gobierno ti Cabugao ti pannakaiyawat ti plake ti pammadayaw. (Retrato, pammadayaw ti LGU Cabugao)
You are here: Home › Archive › Media › Banner Photo › SEAL OF GOOD GOVERNANCE


text:
CANDON CITY – Uppat a tattao agraman ti manager manager ti maysa a videoke bar ti nakasuan iti city prosecutor’s office kalpasan a natiliwan nga agpabpabuyada iti lamolamo a babai ditoy.
Rinaut dagiti polis ti Gian and Leo Videoke Bar a masarakan iti Barangay Paras ditoy siudad iti alas 11 ti rabii ti Marso 17 ket tiniliwda da Eligio Villalobos, 48, naasawaan, residente iti Barangay San Isidro, Candon City, manager ti bar; Aiza Beron y Alvarez, 20, naasawaan, residente iti Tacloban City, mannala; Locadio Espino, 34, baro, floor manager, residente iti Catbalogan, Samar; ken Jeremy Galanga, 20, baro, disc jockey ken residente iti Banayoyo, Ilocos Sur, kalpasan nga adda naawatda a pulong nga agipabpabuya ti nasao a bar iti babbai nga agsala a lamolamo.
Nagtipon ti CIDG ken dagiti polis ditoy a nangraut iti nasao a videoke bar.#


text:
Adda ngata panagayat ni Lt. Cruzaldo kaniak? masansan a saludsodek iti bagik. Diak ammo ngem adda naisangsangayan a sumngay a rikna kaniak no kasdiay nga umassibay iti panunotko ni Lt. Cruzaldo kadagiti rabii a malukagak iti turogko. Agayatak kadi metten kenkuana?
Anian a ragsakko idi agturposak, Manong Danny. Uray la nakaluaak idi awatek ti diplomak.
Sinabatnak ni Lt. Manny ket linamanonak. Adda inyawatna kaniak a regalona.
Diak napuotan nga inarakup ni Lt. Cruzaldo. Diak nalapdan ti panagtedted ti luak.
Agkatkatawa ni Lt. Cruzaldo a nangpunas iti luak. “Dika madanagan, tulonganka a makastrek iti trabaho,” kinunana.
Maysa nga aldaw, nakaawatak iti tawag ni Lt. Cruzaldo. Mapanak kano idiay kampo. Inrekomendanak nga agbalin a radioman ti CAFGU.
“Diak ammo no kasano a masubalitak ti kinaimbagmo, sir,” nakunak.
“Dawatek laeng nga agserbika a napudno,” inyisemna.
Manipud idi addan trabahok, limmag-an ti kasasaadko iti biag, Manong Danny. Umdas metten ti sueldok a para kaniak.
Sumarungkar no kua ni Lt. Cruzaldo iti kaserak. Awisennak a mangan iti ruar. Dina itulok nga aggastoak.
No la koman kaayan-ayatko, nakunkunak iti bagik, Manong Danny. Diak magawidan no kua ti agarapaap nga isu koman ti lalaki a makaigalut iti ayatko.
Maysa nga aldaw, dua a babbai ti immay iti pagtrabahuak. Anian a kigtotko idi mailasinko ida. Da Helen ken Belinda! Dagidi kinaklaseak a nangpaspasakit kaniak idi addaak pay iti elementaria.
“Tulongannakami koma,” impakpakaasida. “Innala ti Army ti asawami ta napabasolda nga agpakpakan iti NPA.”
“Kitaek no adda maitulongko,” nakunak. “Padasek ti komontak iti base no adda idiay ti asawayo.”
Babaen ken ni Lt. Cruzaldo, naammuak a nasuspetsa dagiti asawa da Helen ken Belinda a sumupsuporta iti NPA. Ngem idi mapudasdasan nga awan ti basolda, nawayawayaanda met laeng.
Kasta unay ti panagyaman da Helen ken Belinda kaniak.
Makatawenko laeng iti trabahok, nayakarak iti destino. Iti baro a destinok, adu ti nagarem kaniak a soldado ken Cafgu ngem awan ti sinungbatak kadakuada. Diak ammo ngem diak nabirokan kadakuada ti saguday ni Lt. Cruzaldo.
Maysa nga aldaw, pinaayabannak ti detachment commander.
“Adda mission ordermo. Kumappengka iti NPA. Adda kaduam a dua. Agrubuatkayo no parbangon,” kinuna ti komandermi.
“Yes, sir!” sinaluduak ti komandermi.
Sako la maamiris a napeggad ti papanak idi makaruarak. Ngem bilin dayta a masapul a tungpalek.
(Adda tuloyna)


text:
VIGAN CITY – Iti baet ti pammasingked ti National Food Authority nga adda umdas a suplay ti bagas iti probinsia, linagidaw dagiti rice sellers ditoy siudad ti bimmassit a lakoda a bagas manipud iti nasao nga ahensia.
Iti pannakipatpatang ti lokal a media kadagiti aglaklako iti bagas iti tiendaan publiko ditoy, kinunada a manipud iti sangapulo kaban a bagas manipud iti NFA nga ilakoda iti makalawas, nagbalin laengen a lima a kaban ket ilakoda laeng dagitoy iti las-ud ti maysa nga aldaw.
Naammuan manipud kadagiti aglaklako a nagtalinaed ti presio ti NFA rice a P27.00 kada kilo idinto a bimmaba ti presio ti commercial rice iti P34.00 manipud iti P36.00 kada kilo.
Segun kadagiti aglaklako, bimmaba ti presio ti commercial rice iti P1,650.00/cavan manipud iti P1,800.00/cavan ket kangrunaan a paggapuan dagiti lakoda a bagas iti Bantay ken Sto. Domingo.#


text:
SIGAY, Ilocos Sur – Nasarakanen ti bangkay ti ubing a naireport a nalmes sadiay Barangay San Ramon ditoy nga ili idi Agosto 2.
Nasarakan ti bangkay ni Denis Jewel Sinupen y Dao-ay, 9, Grade 3, a tumtumpaw iti Nagsabaran River iti Barangay Mabileg ditoy met laeng nga ili.
Naireport iti polis ditoy idi Agosto 2 a simmurot ti biktima ken ti kasinsinna a ni Jeriel Naungayan, 9, iti loloda a ni Dominador Sinupen, 80, a napan iti talon ngem imbes a magna ti biktima iti foot bridge, nagdigos daytoy ket inyanud ti napigsa nga agus.#


text:
Ayungon, Negros Oriental
Ti Ayungon ket maysa a maika-2 a klase nga ili iti probinsia ti Negros Oriental iti Filipinas.
Dagiti baranggay[urnosen | urnosen ti taudan]
Ti Ayungon ket nabingbingay a politikal kadagiti 24 a barbaranggay.[2]
- Amdus
- Jandalamanon
- Anibong
- Atabay
- Awa-an
- Ban-ban
- Calagcalag
- Candana-ay
- Carol-an
- Gomentoc
- Inacban
- Iniban
- Kilaban
- Lamigan
- Maaslum
- Mabato
- Manogtong
- Nabhang
- Nabilog
- Poblacion
- Tampocon I
- Tampocon II
- Tibyawan
- Tiguib
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Oriental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Oriental". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Blog
Ti blog (naipangyababa manipud ti web log)[1] ket pagtutungtungan wenno sitio ti pakaammo a naipablaak iti World Wide Web ken buklen dagiti diskreto a pablaak ken kadawyan a naiparparang iti balinsuek a kronolohiko nga urnos (ti kinaudi a pablaak ti umuna a maiparang). Idi 2009 dagiti blog ket kadawyan nga obra dagiti agmaymaysa a tao, sagpaminsan met ti bassit a grupo, ken kadawyan a mangsakop ti agmaymaysa a suheto. Iti kabiitann naparang-ay metten dagiti adu ti nagsurat a blog, dagiti pablaak nga insurat babaen ti adu a bilang dagiti mannurat ken propesinal a naurnos. Dagiti blog nga adu ti nagsurat a ket agtaud manipud kadagiti warnakan, dagiti dadduma pay a pagipablaakan ti midia, dagiti unibersidad ken dagiti dadduma pay a kapada a pakabilangan dagiti instituto para kadagiti umad-adu a bilang iti trapiko ti blog. Ti pannakaipadur-as ti Twitter ken dagiti dadduma pay a sistema ti "microblogging" ket nakatulong a mangitipon kadagiti blog nga adu ti nagsurat ken ti dagiti blog ti agmaymaysa a nagsurat kadagiti pagipablaakan ti damdamag iti kagimongan.
Dagiti nagibasaran[urnosen | urnosen ti taudan]
- ^ Blood, Rebecca (Septiembre 7, 2000). "Weblogs: A History And Perspective".


text:
TINNUKTOKAN ITI ITLOG. Maysa kadagiti mapukpukawen a pagpalpaliwaan iti Semana Santa ti tinnuktokan iti itlog (ngato) a nasalamaan ti Tawid News a maar-aramid iti abay ti simbaan ti San Juan, Ilocos Sur idi Huebes Santo. Iti daytoy nga ay-ayam, maabak ti itlog nga umuna nga aglennek kalpasan ti panagtinnik-olda.
Kadawyan a ti naabak nga itlog ti gunggona ti nangabak. Ngem kadagiti nataengan, kuartan ti pagiinnabakan iti panagtinnuktok iti manok. (Rinetrato ni Jasper A. Espejo)
TINNUKTOKAN ITI ITLOG
TINNUKTOKAN ITI ITLOG. Maysa kadagiti mapukpukawen a pagpalpaliwaan iti Semana Santa ti tinnuktokan iti itlog (ngato) a nasalamaan ti Tawid News a maar-aramid iti abay ti simbaan ti San Juan, Ilocos Sur idi Huebes Santo. Iti daytoy nga ay-ayam, maabak ti itlog nga umuna nga aglennek kalpasan ti panagtinnik-olda.


text:
Armas
Ti armas, wenno igam ket ti aniaman nga instrumento nga inus-usar tapno mangulpit ti dadael wenno makadangran kadagiti sibibiag a parsua, dagiti estruktura, wenno dagiti sistema. Dagiti armas ket inus-usar a mangpa-adu ti resulta ken kasayaat dagiti tignay a kas ti panaganup, krima, panangipatungpal iti linteg, bukod a panagsalaknib, ken pannakigubat. Iti nalawlawan a kontesto, dagiti armas ket mabalin a maipagarup a mairaman ti aniaman nga inususar tapno makagun-od ti estratehiko, material wenno isip a panangatiw iti maysa a kabusor.
Bayat a dagiti ordinario a banag a kas dagiti bislak, batbato, dagiti lugan, wenno dagiti lapis ket mabalin a mausar a kas dagiti armas, adu dagiti naigaara a maidaremdem para iti panggep – a maisakup manipud kadagiti implemento a kas dagiti pang-or aginggana kadagiti espada ken dagiti paltog ken dagiti komplikado a moderno nga interkontinental a balistiko a misil, biolohiko ken dagiti siberarmas.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Dagiti armas iti Wikimedia Commons


text:
Imparipirip ti National Food Authority a “bad economics” no saanna nga ingato ti presio ti lakona a bagas kalpasan ti pannakaingato ti paggatangna a presio ti irik manipud iti P12 iti P17 kas imbilin ni Pres. Gloria Arroyo.
Iti panangilawlawag ni NFA Assistant Administrator Conrado Ibañez, saan a realistiko nga aggatang ti NFA iti irik iti P17 sana ilako a bagas iti presio a P18.25 idinto a P34 ti presio ti komersial a bagas. Gapu iti daytoy, manipud iti P8 ti subsidy nga it-ited ti NFA iti tunggal kilo ti bagas nga ilakona.
Iti panangsuma ni Ibañez, no aglako ti NFA iti 5 milion a kilos iti bagas iti inaldaw, makagasto ti ahensia iti average a P40 milion iti subsidy iti daytoy a taraon iti inaldaw.
Adda ngarud iti nakain-inaka a situasion ti NFA. No ipangatona ti presio ti lakona a bagas, posible a mapasamak ti panag-riot dagiti umili, kas imballaag dagiti kritiko ti administrasion. Ita pay, adun nga umili, nangruna dagiti marigrigat, ti agareng-eng iti kinangina ti komersial a bagas isu nga anusanda ti makipila iti paglakuan nga impasdek ti NFA tapno laeng makagatangda iti tallo kilo a bagas. Sigurado a dakdakkel manen ti aneng-engda no ingato ti NFA ti presio ti lakona a bagas.
Iti sabali a bangir, no saan nga ipangato ti NFA ti presio ti lakona a bagas, iti kabuslon ti pukawna, makiraidan la ketdi ti pondona ket awanton ti paggatangna iti irik nga ilakona a bagas kadagiti umili.
Ditoy a masaludsod: adda kadi talaga umdas a suplay ti bagas iti pagilian kas ipetpetteng ti turay?
No adda umdas a bagas, apay a saan a malapdan ti panagpangato ti presio ti komersial a bagas? No sapsapado ti produksion ditoy pagilian, apay nga agangkat ti turay iti bagas manipud iti ballasiw a pagilian?
Iti sabali a bangir, no adda umdas a bagas iti pagilian, kayatna a sawen nga adda iti ima dagiti dadakkel a traders ti kadakkelan a bulto daytoy a produkto ket isuda ti mangmanmanipolar iti artipisial a krisis ti bagas tapno ngumato ti presiona ket agakupda iti pirak.
Posible daytoy agsipud ta aganay laeng a 1% iti kadagupan ti produksion ti irik iti sibubukel a pagilian ti magatgatang ti NFA gapu iti kababa ti presio nga intudingna a paggatang iti irik. Kasano nga aglako dagiti mannalon iti NFA idinto a nangatngato nga amang ti paggatang dagiti traders?
Iti sabali a bangir, saan a praktikal nga agangkat ti gobierno iti bagas manipud iti ballasiw-taaw nga ilakona kadagiti umili iti nalaka a presio agsipud ta agpukaw la ketdi nga agpukaw.
Ad-adda a praktikal nga ikadakkel ti gobierno ti pundo ti NFA tapno ad-adu ti magatangna nga irik iti nangatngato pay a presio uray 25% iti total a produksion. Malaksid a dumakkel ti insentibo kadagiti mannalon gapu ta nangatngato ti pakailakuan ti apitda nga irik, saan nga agbalin a monopolidad dagiti rice traders ti presio ti bagas.
Wenno pudno ti suspetsa a tinawen latta a maisayangkat ti importasion iti bagas agsipud ta dakkel ti maganansia dagiti tattao nga asideg iti turay iti baet a mailumlom latta dagiti mannalon iti kinakurapay gapu iti nababa a presio ti irikna iti sanguanan ti isusuyop iti magastona iti panagtalonna?


text:
Sevilla, Bohol
Ti Sevilla ket maysa a maika-5 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Sevilla ket nabingbingay a politikal kadagiti 13 a barbaranggay.[2]
- Bayawahan
- Cabancalan
- Calinga-an
- Calinginan Norte
- Calinginan Sur
- Cambagui
- Ewon
- Guinob-an
- Lagtangan
- Licolico
- Lobgob
- Magsaysay
- Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Wednesday, August 5, 2015
BLESSING KEN INAUGURATION TI MPS BUILDING, NASANGAILI NI GOVERNOR RYAN
Cabugao, Ilocos Sur – Naangay ti B lessing and Cutting of Ribbon ti pannakaisibro ti baro a pasdek ti Municipal Police Station (MPS) Building a naipasdek iti amianan ti NISTC Public Market iti Agosto 5, 2015 a no sadino a ditoy ket dinar-ayan dagiti Opisiales ken kameng ti PNP-Cabugao, Provincial ken Region, Kakapitanes ti 33 a Barangay, Department/Section Heads ken Empleado ti Munisipio, Sangguniang Bayan Members ken dagiti Opisiales ti LGU-Cabugao ken Gobierno Probinsial nga indauluan da Mayor Edgardo “Ediboy” S. Cobangbang, Jr. ken ni Governor Ryan Luis V. Singson agraman ni Vice Governor DV Savellano.
Sakbayna, immuna a naangay ti Nasantuan a Misa babaen ti panangannong ni Rev. Fr. Felix Costales sa naisaruno ti Cutting of Ribbon ket binayabay da Mayor Ediboy ken ni Vice Mayor DJ da Governor Ryan, Vice Governor DV, PNP Provincial Director Nestor E. Felix ken ni Police Chief Inspector George R. Marca iti PNP Region 1 iti pannakagetteng ti laso iti pannakaisibro ti nasao a pasdek.
Simmaruno ti pannakabendision ti 3-Storey Building ket binayabay ti amin a nagatendar ni Fr. Felix a nangbendision iti tunggal paset ti tres-grado a pasdek. Naisaganad ti pannakailukais dagiti Wall Markers iti MPS Building babaen met laeng kadagiti nadakamat nga Opisiales nga idauluan da Governor Ryan ken ni Mayor Ediboy.
Simmaganad ti pannakabendision ti baro a PNP Patrol Jeep ken ti Motorsiklo babaen met laeng ken ni Rev. Fr. Felix Costales, Parish Priest, Cabugao Catholic Church.
Iti Program Proper, nangited ti Welcome Address ni Mayor Edgardo “Ediboy” S. Cobangbang, Jr. Kimmablaaw ken nagyaman iti amin a timmabuno iti daytoy a seremonia. Dinakamat ti Ama ti Ili ni PNP PCI George R. Marca iti PNP Regional Office a nakatulong iti pannakapaadda ti nasao a pasdek ken babaen pay iti tulong ti Gobierno Probinsial nga idauluan da Governor Ryan ken ni Vice Gov. DV.
Pinagyamanan pay ni Mayor Ediboy ni Fr. Felix a nangbendision iti pannakaisibro ti MPS Building.
“Job well done!” kinuna ni Mayor Ediboy iti PNP-Cabugao nangruna iti pannakaisagana daytoy nga inaugurasion iti napintas a pasdek.
Simmaganad ti Introduction of the Guest of Honor and Speaker b abaen ken ni PSINSP Ramil Aquino Llarenas.
Nangited ti Mensahena ni Governor Ryan ket kimmablaaw ken nagyaman kadagiti umili ti Cabugao a kunana nga inspirasionna nga agserserbi nga idauluan da Mayor Ediboy ken ni Vice Mayor DJ, ni Vice Gov. DV, PNP Officials; Kakapitanes ti barangay a nagatendar, Opisiales ti LGU-Cabugao ken dagiti kameng ti Konseho Munisipal. Impeksa ni Gov. Ryan iti panangbigbigna iti napardas a panagprogreso ti ili ken iti agtultuloy a pannakibinnadangda kadagiti gannuat ti Gobernador ket kunana nga agbalin koma nga inspirasion dagiti mangtengtengel ti linak ken talna iti pannakaited ti napintas a pagyananda ken pagkamangan dagiti umili.
“Congratulations-kayo amin!’ kinuna ni Governor Ryan.
Naaramid ti Presentation and Awarding of Plaque of Appreciation ket nagdadanggay da Governor Ryan, Vice Gov. DV, Mayor Ediboy, Vice Mayor DJ, PD Felix ken ni COP Llarenas a nangiyawat ti Plake kada Governor Ryan ken ni PCI George R. Marca ti PNP Region 1.
Nagpaay a Master of Ceremonies da PSI Neil Bustillo Olsim ken ni SPO2 Bernadette Aquino. # (Web In-Action)
Posted by Bayan ng Cabugao, Ilocos Sur at 12:07 PM
Subscribe to: Post Comments (Atom)


text:
CAOAYAN, Ilocos Sur – Linamut ti apuy ti maysa a balay iti Barangay Caparacadan ditoy nga ili idi malem ti Oktubre 16.
Dimmapo ti bungalow a balay ni Gloria Gascon y Jimenez, 60, baak, ken residente iti nadakamat a barangay gapu iti uram a napasamak idi agarup 2:30 ti malem ti nadakamat a petsa.
Segun iti report, awan dagiti agnaed iti balay idi mauram agsipud ta napanda naki- Black Rosary iti barangayda.
Dagiti kaarruba ti biktima ti nagpaarayat iti bumbero ti munisipio kalpasan a nakitada ti napuskol nga asuk a nagtaud iti balay ni Gascon.
Saan pay nga ammo ti pateg ti dimmapo a balay ken no ania ti nakagapu iti uram.#


text:
Matungao, Lanao del Norte
Ti Matungao ket maysa a maika-5 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Matungao ket nabingbingay a politikal iti 12 a barbaranggay.[2]
- Bubong Radapan
- Bangco
- Batal
- Batangan
- Cadayonan
- Matampay
- Pangi
- Pasayanon
- Poblacion (Matungao)
- Puntod
- Santa Cruz
- Somiorang
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Unibersidad ti Nicolas iti Cusa
Ti Unibersidad ti Nicolas iti Cusa (Italiano: Università degli Studi Niccolò Cusano), kadawyan a naipangyabaabaan a kas ti "UNICUSANO" ket maysa a pribado nga unibersidad a nabangon idi 2006 idiay Roma, Italia.[2][3]
Dagiti linaon
Pakasaritaan[urnosen | urnosen ti taudan]
Ti Unibersidad ti Nicolas iti Cusa ket binangon idi babaen ni Stefano Bandecchi. Ti unibersidad ket naipanaganan iti Romano Katoliko a Kardinal, sientista ken astronomo a ni Nicolas iti Cusa. Aginggana idi 9 Hulio 2012, ti unibersidad ket mabirukan idiay Via Casalmonferrato ken Via don Orione. Manipud idi 2012, ti unibersidad ti Cusano ket addaan pay ti agiwarwarnak a kompania iti Edizioni Edicusano. Idi 2013 ti unibersidad ket nangibangon ti Pakultad iti Inhenniera ken Sikolohia.
Pamay-an ti panagadal[urnosen | urnosen ti taudan]
Ti unibersidad ket agit-ited kadagiti kurso iti elektroniko a panagdal, adda dagiti 94[4] nga adayo a sentro iti amin a luglugar iti Italia ken iti sangalubongan. Iti pay maipatinayon, mabalin pay ti agsurot kadagiti maadal idia kampus ti Roma. Adda pay dagiti seminar ken adda pay dagiti makatulong a manursuro para kadagiti estudiante.
Gunglo[urnosen | urnosen ti taudan]
Dagiti pakultad[urnosen | urnosen ti taudan]
Adda dagiti 6 a pakultad a nakabingbingyan ti unibersidad:
- Pakultad dagiti Edukasion ti Siensia
- Pakultad ti LInteg
- Pakultad ti Politkal a Siensia
- Pakultad ti Ekonomika
- Pakultad ti Inhenniera
- Pakultad ti Sikolohia
Kampus[urnosen | urnosen ti taudan]
Dagiti pasdek ti unibersidad[urnosen | urnosen ti taudan]
Ti kampus ket mabirukan idiay Via don Carlo Gnocchi, 3 - 00166 Roma. Iti dayta a pasdek adda dagiti multimidia a pagadalan, maysa a teatro ken dagiti pagay-ayaman.[5]
Biblioteka[urnosen | urnosen ti taudan]
Adda maysa a tradisional ken elektroniko biblioteka (ken virtual a biblioteka, a pakapanan dagiti estudiante iti aniaman nga oras).
Dagiti dormitorio[urnosen | urnosen ti taudan]
Ti unibersidad ti Unicusano ket mangited pay kadagiti agarup a 200 a pagnaedan iti ruar ti kampus para kadagiti estudiante.
Sentro a pagsukisokan[urnosen | urnosen ti taudan]
Mabirukan pay iti uneg ti kampus ti maysa a sentro ti pagsukisokan iti Unibersidad ti Nicolas iti Cusa
Nagsasabtan: 41°54′46″N 12°23′36″E / 41.91278°N 12.39333°E
Dagiti nagibasaran[urnosen | urnosen ti taudan]
- ^ Dagiti agmaymaysa nga estudiante ti MIUR - 1 Disiembre 2012
- ^ Negosiante a Tattao "Nasayaat ti panagbasa, nasaysayaat ti online" Kitaen ti pateg ti
|url=(tulong). Negosiante a Tattao. Naala idi 13 Hulio 2012.
- ^ "Ti UniCusano ken dagiti rason ti panagballigi". Freeonline. Naala idi 13 Hulio 2012.
- ^ Sentro a Pagadalan ti Cusano
- ^ "Ti Cusano ket saan laeng a para iti teknolohia, ngem kampus pay ti katutubo". Universando. Naala idi 13 Hulio 2012.
Dagiti silpo ti ruar[urnosen | urnosen ti taudan]
- Midia a mainaig iti Unibersidad ti Nicolas iti Cusa iti Wikimedia Commons
- Website ti Unibersidad ti Nicolas iti Cusa (iti Ingles)
- Unibersidad ti Nicolas iti Cusa (iti Ingles)
- Elektroniko a panagdal idiay Unicusano (iti Ingles)
- Unicusano webTv
- Pundasion para iti Sientipiko a Panagsukisok- Unibersidad ti Nicolas iti Cusa


text:
Potograpia
Ti potograpia (manipud ti Griego ti photos- para iti "lawag" ken ti -graphos para iti "panangiladawan") ket isu ti arte, siensia, ken panagsanay ti panagpartuat kadagiti napaut a ladawan babaen ti panangirehistro ti lawag wenno dadduma pay nga elektromagnetiko a radiasion, itikimiko babaen dagiti pamay-an ti sensitibo ti lawag a materiales a kas ti potograpiko a pelikula, wenno elektroniko babaen dagiti pamay-an ti maysa a sensor ti ladawan.[1] Kadawyan a dagiti lente ket inus-usar tapno pakipatengngaan ti lawag nga agballatek wennomaiparuar manipud kadagiti nbanag iti maysa a pudno a ladawan iti sensitibo ti lawag a rabaw iti uneg ti kamera iti las-ud ti napanawenan a pakailatakan. Ti resulta iti maysa nga elektroniko a sensor ti ladawan ket maysa a elektriko a karga ititunggal maysa a pixel, nga isu daytoy ti elektroniko a maproseso ken maipenpen iti maysa a papeles a porma ti ladawan para iti panagidaya wenno panagproseso.
Dagiti nagibasaran[urnosen | urnosen ti taudan]
- ^ Spencer, D A (1973). The Focal Dictionary of Photographic Technologies. Focal Press. p. 454. ISBN 978-0133227192.
Dagiti silpo ti ruar[urnosen | urnosen ti taudan]
- Midia a mainaig iti Potograpia iti Wikimedia Commons
- Kitaen ti Potograpia iti Proyekto ti Nawaya a Direktorio (iti Ingles)
- Pakasaritaan ti Lubong iti Potograpia manipud Ti Pakasaritaan ti Arte.


text:
SINAIT, Ilocos Sur – Lalo a dimmagsen ti kaso a sanguen daytoy numero uno a drug personality ditoy nga ili gapu ta natiliwan nga adda ikutna a paltog idi inarestar dagiti polis sadiay Barangay Marnay idi malem ti Enero 25.
Nangiwayat ti nagtipon nga elemento ti CIDG Ilocos Sur, PIB Ilocos Sur, Ilocos Sur PPSC, Maritime, PAIDSOTG ken Sinait police station iti manhunt operation a nagresulta iti pannakaaresto ni Joseph Mercado y Agdeppa, 29, naasawaan, ex-CAFGU, kalpasan a nangiyisio ni Judge Raphiel F. Alzate ti Regional Trial Court, Branch 24, Cabugao, Ilocos Sur iti warrant of arrest gapu iti kasona a frustrated murder.
Nairekomenda nga agpiansa ni Mercado iti P200,000.00 para iti temporario a wayawayana.
Segun iti report, nakasamsam pay dagiti polis iti homemade Smith and Wesson Caliber 357 iti ikut ni Mercado a nagkarga iti uppat a bala.
Nakalista a numero uno a drug personality iti Sinait police station, karaman pay ni Mercado iti target list ken miembro iti Igne-Rosete-Group.
Naipan ni Mercado agraman ti nakumpiska kenkuana iti Ilocos Sur CIDG office para iti dokumentasion sakbay ti pannakaipaimana iti korte.
Iti pannakaisurat daytoy, maisagsagana ti kaso a panaglabsing iti RA 10591 maikontra iti akusado.#


text:
Arhentina
Nagsasabtan: 34°S 64°W / 34°S 64°W
Ti Arhentina i/ˌɑrdʒənˈtiːnə/, opisial nga Arhentino a Republika (Espaniol: República Argentina [reˈpuBlika aɾxenˈtina]), ket isu ti maikadua a kadakkelan a pagilian idiay Abagatan nga Amerika babaen ti kadakkel ti daga, kalpasan ti Brasil. Naibuklan a kasla pederasion dagiti 23 a probinsia ken maysa a naturayan a siudad, ti Buenos Aires. Isu daytoy ti maikawalo a kadakkelan a pagilian iti lubong babaen ti kadakkel ti daga ken ti kadakkelan kadagiti agsasao ti Espaniol a pagpagilian.
Dagiti nagibasaran[urnosen | urnosen ti taudan]
- ^ "Encuesta Complementaria de Pueblos Indígenas 2004–2005". Nailian a Pagadalan ti Estadistika ken Senso iti Arhentina. (iti Espaniol)
- ^ Buenos Aires Herald. "Ti populasion ti Arhentina iti 40, 117,096, nga inbaga ti INDEC".
- ^ a b c d "Argentina — World Economic Outlook Database, Septiembre 2011". Imf.org. 2006-09-14. Naala idi 2012-01-07.
- ^ "GINI index (World Bank estimate)". World Bank. Naala idi 19 Pebrero 2015.
- ^ "Human Development Report 2014 – Summary" (PDF). New York, NY, USA: United Nations Development Programme. 2014. pp. 15, 16. Naiyarkibo (PDF) manipud iti kasisigud idi 27 Hulio 2014.
Dagiti silpo ti ruar[urnosen | urnosen ti taudan]
- Opisial a website (iti Espaniol)
- Dagiti pungol nga artikulo ti heograpia ti Arhentina
- Arhentina
- Dagiti pagilian a nagbeddengan ti Taaw Atlantiko
- Dagiti pederal a pagilian
- Dagiti dati a kolonia ti Espania
- G15 a pagpagilian
- G20 a pagpagilian
- Dagiti liberal a demokrasia
- Dagiti estado a kameng ti Mercosur
- Dagiti estado a kameng ti Kappon ti Pagpagilian ti Abagatan nga Amerika
- Dagiti estado a kameng ti Nagkaykaysa a Pagpagilian
- Dagiti republika
- Dagiti pagilian ti Abagatan nga Amerika
- Dagiti pagilian ken teritorio nga agsasao ti Espaniol
- Dagiti estado ken teritorio a nabangon idi 1816


text:
ALAMINOS CITY – Insayangkat the gobierno probinsial babaen ken ni Gov. Amado T. Espino, Jr. ken ti Professional Regulation Commission, Baguio Regional Office ditoy siudad ti Maikalima nga “Agew na Propesyonal” babaen ti kooperasion ti city government ditoy babaen ken ni Mayor Hernani A. Braganza idi Disiembre 2.
Impaay ti PRC dagiti sumaganad a serbisio manipud 10:00 a.m. agingga iti 4:00 p.m. iti Western Pangasinan District Hospital: aplikasion para licensure examinations (Teachers, Pharmacists, etc.); rehistrasion ti lisensia dagiti nakaruar iti September 2011 LET; pannakapabaro ti propesional nga ID; certificates of good standing; ken unclaimed ID ken Board certificates (naipila iti PRC Baguio).#


text:
Sasao a Bikol
Ti Bikol wenno Bicolano ket maysa a pagsasao a maar-aramat iti Peninsula ti Bicol iti isla ti Luzon iti Filipinas.
Pannakaidasig[urnosen | urnosen ti taudan]
Ti Bicolano ket nabennebenneg iti tallo a grupo: Aplaya a Bikol, Kaunegan a Bikol, ken Pandan Bikol.
Aplaya[urnosen | urnosen ti taudan]
- Naga
- Agta (Isarog)
- Agta (Mt. Iraya)
- Central Bicolano / Bicolano (Naga)
- Virac
- Bicolano (Abagatan a Catanduanes)
Kaunegan[urnosen | urnosen ti taudan]
- Agta (Mt. Iraga)
- Buhi-Daraga
- Bicolano (Albay)
- Iriga
- Bicolano (Iriga) / Rinconada Bicolano
Pandan (Catanduanes)[urnosen | urnosen ti taudan]
- Bicolano (Amianan a Catanduanes)
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Bikol". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Pagsasao nga Iban
Ti pagsasao nga Iban (jaku Iban) ket insasao babaen dagiti Iban, ti sanga ti grupo ti etniko ti Dayak a dati nga ammo kas "Dayak Baybay" nga agtataeng idiay Sarawak, ti probinsia ti Indonesia ti Kalimantan Barat ken idiay Brunei. Daytoy ket tagikua ti sasao a Malayiko ti sanga ti Malayo-Polinesio ti pamilia ti pagsasao nga Austronesio, ken kabagian ti Malayo, ken as-asideg iti Malayo Sarawak. Naipagpagarup a ti pagtaengan ti sasao a Malayiko ket idiay akinlaud a Borneo, nga adda pay laeng idiay ti sasao nga Ibaniko. Ti sanga ti Malayano ket mangirepresenta ti sekondario a pannakaiwarwaras, mabalin a manipud iti tengnga a Sumatra ngem mabalin pay a manipud idiay Borneo.[4]
Dagiti nagibasaran[urnosen | urnosen ti taudan]
- ^ Hammarström (2015) Ethnologue 16/17/18th editions: a comprehensive review: online appendices
- ^ a b Iban iti Ethnologue (Maika-18 nga ed., 2015)
Balau[1] iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Iban". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ The Austronesians: historical and comparative perspectives. Peter Bellwood, James J. Fox, Darrell Tryon. ANU E Press, 2006. ISBN 1-920942-85-8, ISBN 978-1-920942-85-4
Dagiti silpo ti ruar[urnosen | urnosen ti taudan]
- Ator Sambiang Mass Baru: The Holy Eucharist in Iban (1980) Anglican eucharistic liturgy digitized by Richard Mammana


text:
Idi ubingkami pay nga agbasbasa iti elementaria, pagtamtamdanmi dagiti maestro ken maestrami. Saanda laeng nga isuda ti maikadua a nagannak kadakami, isuda ti modelomi, pagwadan ken pagtuladan iti naimbag a kababalin ken ugali ket ibilangmi dagiti iyadalda kadakami a gospel of truth. Kinapudnona, ad-adda a patienmi dagiti titsermi ngem dagiti nagannak kadakami. Ad-adda a dagiti ibagbagada ti tungpalenmi.
Ti maestrami iti Grade VI ti itudomi a nagramutan iti essemmi nga agsurat. Diak malipatan ti kanayon nga ipaganetgetna kadakami: Simple laeng ti isuratmi, daytay nalaka a maawatan. No mabalin, idian dagiti nauuneg a balikas agsipud ta malaksid a narigat a maawatan dagiti agbasa, posible a sabali ti pangipatarusanda agsipud ta ganggannaet kadakuada daytoy.
Inyunay-unayna pay ti umisu nga ispeling (no sibibiag koma ita, ket kontra la ketdi iti agdama a panagsiurtkat kadagiti balikas iti text message), ken kinadalus ti suratenmi a theme. Nupay dimi ammo idi ti pudno a balikas, isu ti nakasursuruanmi a mangamiris kadagiti insuratmi, ti agbalin nga editor iti sinuratmi.
Naisuratmi daytoy gapu iti agdama a nabara nga isyo dagiti libro a sinurat kuno dagiti nalaing a mannurat iti Ilokano a no palausen ti agsarita ket rumbeng a piduten dagiti sinuratda iti kinamotean. Malaksid a saan nga umisu ti ortograpia ti sinuratda, anian ta dakkel ti pagkamtudanda no grammar ken umisu nga ispeling ti pagsasaritaan. Mainayon ditoy ti presentasion dagiti leksion iti wagas nga imbes a mangparubrob iti interes dagiti agbasbasa, mangpatamnay ketdi iti gagarda nga agukkon kadagiti impormasion ken kapanunotan a mangpauneg koma iti bision wenno panangimutektekda iti biag.
Kinapudnona, addan dagitoy a pagkamtudan uray idi ubbingkami. Ngem iti panaglabas dagiti tawen wenno dekada, imbes a maatur dagiti biddut, nagbalinda ketdi a saan a mabarungisngis a kinapudno. Saan ngarud a nakakaskasdaaw a dagiti agtutubo ita ket agannawilda pay nga agbasa iti Ilokano agsipud ta arigna nagbalinen daytoy a ganggannaet kadakuada gapu ta naisuroda a kasla maikadua laeng a lengguahe, umuna ti Ingles (uray dagiti libro iti komunikasion, siensia ken panlipunan wenno historia, adu dagiti nasarakan wenno nadallawit a biddut iti kallabes ngem saan a naikkan iti umisu a panangatur. Biddut a naiyallatiw kadagiti agbasbasa nga inyallatiwda met kadagiti annakda ken dagiti simmarsaruno a henerasion.
Nabara ita nga isyo ti saan nga umisu nga ortograpia dagiti naisurat a libro iti Ilokano iti elementaria. Kayattayo kadi a lak-amen dagiti annaktayo dagiti biddut a naidalubdob iti barukongtayo ken panunottayo babaen dagiti agpampammarang a masisirib a mangisursuro a gapu ta doktordan, panagriknada iti bukodda a bagida ket isudan ti kasisiriban, a kasla maibabada unayen no agkonsultada kadagiti nanumo ngem makababael ken lehitimo nga agsursurat iti Ilokano?
Agtignay koma itan amin a mannurat nga Ilokano a mangisaksakit iti literatura ken lengguaheda a mangtambor kadagiti agtuturay tapno malapdan daytoy nakaro unay a pannakaidadanes ken pannakairurumen ti lengguahetayo nga Ilokano babaen dagiti namirit iti biddut a manual, libro ken pagbatayan a maar-aramat kadagiti pagadalan.
Ania met ti kukueen dagiti gunglo dagiti mannurat nga Ilokano? Itan ti panagtitimpuyogtayo a mangibilag kadagiti nalalaing kuno a mannurat iti Ilokano ngem agdadata nga awan met ti inalatda.
Wenno agpayso ti suspetsami a nabuangay laeng dagiti nadumaduma a gunglo dagiti mannurat (pwera de los buenos) tapno maitandudo ti interes dagiti sumagmamano. Makunami: no pudno nga ipatpategyo ti lengguahetayo nga Ilokano, sangsangkamaysatayo a tumakder itan a mangpungtil kadagitoy a panagabuso a masirmata nga ad-adda laeng a mangikalang kadagiti inosente ken naganus a pampanunot dagiti sagibotayo ta isuda ti agbalin a panuli iti lengguahetayo nga Ilokano.#


text:
BAGUIO CITY – Nakasuan iti opisina ti city prosecutor ti maysa a masuspetsa a drug pusher gapu iti panaglabsingna iti RA 9165.
Natiliw ni Armando B. Sotero, Jr., natibo iti Tram, Ucab, Itogon, Benguet, iti insayangkat dagiti polis a buy bust operation iti asideg ti balayna sadiay Bakakeng Norte, ditoy siudad idi Pebrero 6.
Inaresto dagiti polis ti suspek kalpasan a linakuanna iti droga ti maysa nga ahente ti PDEA-CAR a nagpammarang a maysa a buyer.
Nakumpiska dagiti polis iti ikut ni Sotero ti maysa a plastic sachet a mapapati a naglaon iti shabu nga agdagsen iti .10 gramo nga agbalor iti P9,000.00.
Nakalista ni Sotero iti target list ti polis a maysa kadagiti drug personalities iti CAR.#


text:
General Mamerto Natividad, Nueva Ecija
Ti General Mamerto Natividad ket maysa a maika-4 a klase nga ili iti probinsia ti Nueva Ecija iti Filipinas.
Dagiti baranggay[urnosen | urnosen ti taudan]
Ti General Mamerto Natividad ket nabingbingay a politikal iti 20 a barbaranggay.[2]
- Balangkare Norte
- Balangkare Sur
- Balaring
- Belen
- Bravo
- Burol
- Kabulihan
- Mag-asawang Sampaloc
- Manarog
- Mataas na Kahoy
- Panacsac
- Picaleon
- Pinahan
- Platero
- Poblacion
- Pula
- Pulong Singkamas
- Sapang Bato
- Talabutab Norte
- Talabutab Sur
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Nueva Ecija". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Nueva Ecija". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)